text:
Simele Sibe Ngcwele Kuyo Yonke Ihambo Yethu
“Yibani ngcwele nani kuyo yonke ihambo yenu.”—1 PET. 1:15.
1, 2. (a) Yintoni elindelekileyo kubantu bakaThixo ngokuphathelele ihambo? (b) Yiyiphi imibuzo eza kuphendulwa kweli nqaku?
UYEHOVA waphefumlela uPetros ukuba agxininise ukuba ubungcwele ekuthethwa ngabo kwiLevitikus buyadibana nehambo engcwele efunekayo kuthi maKristu. (Funda eyoku-1 kaPetros 1:14-16.) “Lowo Ungcwele,” uYehova, ulindele ukuba abathanjiswa “nezinye izimvu” benze konke okusemandleni abo ukuze babe ngcwele kuyo yonke ihambo yabo—bangakhethi izinto ezithile.—Yoh. 10:16.
2 Ukuhlolisisa obuny’ ubuncwane obufumaneka kwiLevitikus kuya kusinceda kakhulu, ibe ukusebenzisa oko sikufundayo kuya kusinceda sibe ngcwele kuyo yonk’ ihambo yethu. Siza kuphendula le mibuzo: Sifanele sikujonge njani ukulalanisa? ILevitikus isifundisa ntoni ngokuxhasa ukongama kukaYehova? Sinokufunda ntoni ngokunikelwa kwamadini?
KULUMKELE UKULALANISA
3, 4. (a) Kutheni amaKristu emele angalalanisi kwimithetho nemigaqo yeBhayibhile? (b) Kutheni singamele siziphindezele okanye sibe nenqala?
3 Ukuze simkholise uYehova, simele sithobele imithetho nemigaqo yakhe, sikuphephe ukungabi ngcwele ngenxa yokulalanisa. Nangona singekho phantsi koMthetho kaMoses, usinceda siqonde izinto ezamkelekileyo nezingamkelekanga kuThixo. Ngokomzekelo, amaSirayeli ayalelwa oku: “Uze ungaphindezeli okanye ube nenqala koonyana babantu bakowenu; yaye uze ulithande idlelane lakho njengawe siqu. NdinguYehova.”—Lev. 19:18.
4 UYehova ulindele ukuba singaziphindezeli, ibe ufuna singabi nenqala. (Roma 12:19) Ukuba besinokungayithobeli imithetho nemigaqo kaThixo, uMtyholi ebeya kuncuma yedwa, size sibangele ukuba uYehova agculelwe. Kwanaxa siye sachukelwa ngomny’ umntu, masingavumi ukuba zizitya ezithwele ingqumbo. UThixo usinike ilungelo lokuba sibe ‘zizitya zodongwe’ ezithwele ubuncwane—ubulungiseleli. (2 Kor. 4:1, 7) Ingqumbo ayilungi kwizitya ezinjalo!
5. Yintoni esinokuyifunda kwinto eyenzeka ku-Aron noonyana bakhe? (Jonga umfanekiso osekuqaleni.)
5 KwiLevitikus 10:1-11 siva ngento ebuhlungu eyehlela intsapho ka-Aron. Imele ukuba yayixheleke nyhani xa uNadabhi noAbhihu ababengoonyana baka-Aron batshiswa ngumlilo ovela ezulwini besemnqubeni. Le nto yaluvavanya kakhulu ukholo luka-Aron nentsapho yakhe kuba yayingamele ibazilele. Ngaba wena ungcwele kumba wokunxulumana namalungu entsapho nabany’ abantu abasusiweyo kubudlelane?—Funda eyoku-1 kwabaseKorinte 5:11.
6, 7. (a) Xa sicinga ngokuba nenxaxheba kumtshato oqhutyelwa ecaweni, ziziphi iingongoma ezibalulekileyo esimele siziqwalasele? (Jonga umbhalo osemazantsi.) (b) Sinokuqiqa njani nesalamane esingeloNgqina ngokuphathelele ukuba nenxaxheba kumtshato oqhutyelwa ecaweni?
6 Sisenokungavavanywa qatha njengoAron nentsapho yakhe. Kodwa besiya kuthini ukuba besinokumenywa ukuba sibekho size sibe nenxaxheba kumtshato oqhutywa ecaweni wesalamane esingeloNgqina? Asikho iSibhalo esithi masingayi, kodwa ngaba ikho imigaqo yeBhayibhile ebandakanyekileyo ekwenzeni isigqibo esinjalo? *
7 Ukuzimisela kwethu ukuba ngcwele kuYehova ngokuphathelele ezi meko sisandul’ ukuthetha ngazo kunokuzibhida izalamane ezingengomaNgqina. (1 Pet. 4:3, 4) Kakade ke, siyazama ukungazikhubekisi, kodwa kudla ngokuba kuhle ukuzicacisela ngobubele, kodwa singqale. Mhlawumbi le nto singayenza kusekude ngaphambi komsitho. Sinokuzibulela ngenyhweba ezisinike yona yokuba sibe nenxaxheba kuloo mtshato. Emva koko sinokuzixelela ukuba ngenxa yonqulo lwethu, ukuba nenxaxheba kunokuphazamisana nolonwabo kuze kuzihlazise ebantwini abezileyo. Le yeny’ indlela esingenza ngayo ukuze sikuphephe ukulalanisa kwizinto esizikholelwayo.
XHASA UKONGAMA KUKAYEHOVA
8. ILevitikus ikubalaselisa njani ukongama kukaYehova?
8 ILevitikus ibalaselisa ukuba uYehova wongamile. Izihlandlo ezingaphezu kweziyi-30, sifunda ukuba imithetho efumaneka kuyo ivela kuYehova. UMoses wayivuma loo nto ibe wenza kanye oko wayekuyalelwa nguYehova. (Lev. 8:4, 5) Nathi simele sihlale sisenza oko uMongami wethu, uYehova, afuna sikwenze. Kulo mbandela, intlangano kaThixo iyasixhasa. Kodwa sinokuvavanywa xa sisedwa, kanye njengokuba kwenzekayo kuYesu entlango. (Luka 4:1-13) Ukuba siyayixhasa into yokuba uThixo wongamile ibe sithembele kuye, akukho mntu unokusenza silalanise size sichanabeke ngenxa yobugwala.—IMize. 29:25.
9. Kutheni abantu bakaThixo bethiywe kangaka?
9 Ekubeni singabalandeli bakaKristu namaNgqina kaYehova, siyatshutshiswa ziintlanga emhlabeni wonke. Phofu ke, le nto ilindelekile, kuba uYesu wathi: ‘Abantu baya kuninikela ekubandezelweni, banibulale, nithiywe ziintlanga zonke ngenxa yegama lam.’ (Mat. 24:9) Noko ke, nakuba sithiyiwe, siyaqhubeka sishumayela ngoBukumkani ibe siseza kuhlala singcwele kuYehova. Kutheni sithiywe kangaka nangona sinyanisekile, sicocekile yaye siyithobela imithetho yelizwe? (Roma 13:1-7) Kungenxa yokuba senze uYehova waba yiNkosi yethu enguMongami! Sinikela inkonzo engcwele ‘kuye yedwa’ ibe asiyi kuze silalanise kwimithetho nemigaqo yakhe elungileyo.—Mat. 4:10.
10. Yintoni eyenzekayo xa omny’ umzalwana walalanisayo?
10 ‘Asiyonxalenye yehlabathi.’ Ngoko, asithathi cala kwiimfazwe nakwiipolitiki zeli hlabathi. (Funda uYohane 15:18-21; uIsaya 2:4.) Abanye abazahlulele kuThixo baye balalanisa ngokuthi bathath’ icala. Abaninzi kubo baye baguquka baza baphinda baba nobuhlobo noBawo wethu onenceba. (INdu. 51:17) Abambalwa khange baguquke. Ngokomzekelo, ngexesha leMfazwe Yehlabathi II, abasemagunyeni baqokelela abazalwana abayi-160 abaneminyaka engaphantsi kweyi-45, ababevalelwe ngaphandle kwesizathu kwiintolongo zaseHungary, baza babasa kwenye idolophu. Babayalela ukuba bangene emkhosini. Abazalwana abathembekileyo zange balalanise, kodwa abasithoba kubo basenza isifungo somkhosi baza bayamkela iyunifomu yamajoni. Emva kweminyaka emibini, omnye kwabo balalanisayo wabelwa ukuba aye kubulala amaNgqina athembekileyo. Kuloo maNgqina kwakukho nomntakwabo! Noko ke, loo maNgqina athembekileyo zange ade abulawe.
NIKELA KUYEHOVA NGAKO KONKE OKUSEMANDLENI AKHO
11, 12. Indlela uYehova awayeyalele ukuba wenziwe ngayo umbingelelo kwaSirayeli mandulo ithetha ntoni kumaKristu anamhlanje?
11 UMthetho kaMoses wawufuna ukuba amaSirayeli enze amadini athile. (Lev. 9:1-4, 15-21) Loo madini kwakufuneka angabi nasiphako kuba ayefuzisela idini likaYesu elifezekileyo. Ngaphezu koko, kuhlobo ngalunye lomnikelo, okanye lwedini elenziwayo, kwakufuneka kulandelwe imiyalelo ethile. Ngokomzekelo, makhe sibone ukuba yintoni eyayifuneka kumama osandul’ ukufumana usana. ILevitikus 12:6 ithi: “Ekuzalisekeni kweentsuku zokusulungekiswa kwakhe ngonyana nokuba kungentombi wozisa kuye umbingeleli itakane legusha eliyinkunzi elimnyaka mnye lomnikelo otshiswayo, nentshontsho levukuthu okanye ihobe lasendle lomnikelo wesono, emnyango wentente yokuhlangana.” UThixo wazibeka zacaca izinto ezifunekayo, kodwa kwakulo Mthetho sibona indlela awayebacingela nawayebathanda ngayo abantu. Xa engakwazi ukuza nemvu, wayevumelekile ukuba anikele ngamahobe asendle amabini okanye amantshontsho amavukuthu amabini. (Lev. 12:8) Nakuba elihlwempu, lo mkhonzi kaThixo wayethandwa kwaye exatyiswa kanye njengomntu oza nomnikelo onexabiso. Isifundisa ntoni le nto?
12 Umpostile uPawulos wabongoza amaKristu ukuba anikele kuThixo “umbingelelo wendumiso.” (Heb. 13:15) Imilebe yethu ifanele ivakalise ekuhleni igama likaYehova elingcwele. Abazalwana noodade abazizithulu basebenzisa intetho yezandla ukuze banikele loo ndumiso kuThixo. AmaKristu angakwaziyo ukuphuma endlwini amdumisa ngokushumayela ngeeleta, ngefowuni nangokuthetha nabantu abeze kuwanyamekela nabeze kuwabona. Umbingelelo wethu wendumiso—ukudumisa uYehova ngokwazisa igama lakhe nangokushumayela iindaba ezilungileyo—sifanele siwenze ngokwemeko yempilo namandla ethu. Simele senze konke okusemandleni ethu.—Roma 12:1; 2 Tim. 2:15.
13. Kutheni sifanele sifake ingxelo yethu yasentsimini?
13 Imibingelelo yendumiso esiyenzayo siyinikela kuThixo kuba simthanda. (Mat. 22:37, 38) Kodwa siye sacelwa ukuba sifake ingxelo yethu yasentsimini. Ngoko, sifanele silijonge njani eli lungiselelo? Ingxelo esiyifakayo nyanga nganye ibonisa uzinikelo lwethu lobuthixo. (2 Pet. 1:7) Kakade ke, akukho mntu ufanele azive enyanzelekile ukuba ashumayele iiyure ezininzi kuba nje efuna ukufaka ingxelo encumisayo. Yiloo nto umvakalisi ohlala kwikhaya elinyamekela abantu okanye ongakwazi kuzenzela nto enokubala ingxelo yakhe ngemizuzu eyi-15 kunoba abale iiyure ezipheleleyo. UYehova uyayixabisa loo mizuzu kuba loo mvakalisi wenze konke okusemandleni akhe ibe ubonisa ukuba uyamthanda kwaye uyalixabisa ilungelo elingenakuthelekiswa nanto lokuba liNgqina lakhe. Kanye njengaloo maSirayeli iimeko zawo ezazingawavumeli ukuba anikele umbingelelo onexabiso eliphezulu, abakhonzi bakaYehova abangaphilanga okanye abangenamandla banokuyifaka ingxelo. Ibe ingxelo yethu idityaniswa neyehlabathi lonke, nto leyo enceda intlangano ikwazi ukuceba kuselithuba indlela omele wenziwe ngayo umsebenzi wokushumayela ngoBukumkani. Ngoko ke, ngaba sisicelo esinzima na esi sokuba sifake ingxelo yasentsimini?
UKUFUNDISISA NEMIBINGELELO YENDUMISO
14. Cacisa ukuba kutheni sifanele sihlolisise indlela esifundisisa ngayo.
14 Emva kokuba sifumene intwana yobuncwane beLevitikus, mhlawumbi uthi, ‘Ngoku ndiyasiqonda isizathu sokuba le ncwadi ibekho kwiLizwi likaThixo eliphefumlelweyo.’ (2 Tim. 3:16) Kumel’ ukuba ngoku uzimisele ukuba ngcwele, kungekhona nje kuba uYehova esitsho, kodwa ngenxa yokuba efanelwe yimigudu yakho yokumkholisa. Mhlawumbi izinto ozifundileyo ngeLevitikus kula manqaku mabini zikwenze wanomdla ongakumbi wokuphanda nzulu kwiZibhalo. (Funda iMizekeliso 2:1-5.) Yihlolisise kakuhle indlela ofundisisa ngayo. Ngokuqinisekileyo uyafuna ukuba imibingelelo yakho yendumiso yamkelwe nguYehova. Ngaba uvumela umabonwakude, imidlalo yevidiyo, ukudlala okanye ezinye izinto othanda ukuzenza zikuphazamise ekwenzeni inkqubela? Ukuba kunjalo, kunokukunceda ukucamngca ngoko kwathethwa nguPawulos kwincwadi yamaHebhere.
15, 16. Kwakutheni ukuze uPawulos angqale kumaKristu angamaHebhere?
15 UPawulos akazange agwegweleze xa wayebhalela amaKristu angamaHebhere. (Funda amaHebhere 5:7, 11-14.) Wawaxelela ukuba aye aba ‘buthuntu ekuveni.’ Kwakutheni ukuze uPawulos angqale kangaka? Wayebonisa ukuba uYehova uyawathanda ibe uwaxhalabele loo maKristu awayesazimisele ukuphila ngobisi. Ewe kona, kubalulekile ukwazi ezona mfundiso ziphambili zamaKristu. Kodwa ke, ukuze umKristu aqole, kufuneka “ukutya okuqinileyo.”
16 Kunokuba ahambele phambili ukusa kwinqanaba lokuba afundise abanye, amaHebhere kwakusafuneka afundiswe. Ngoba? Kuba ayengakufuni “ukutya okuqinileyo.” Khawuzibuze ke nawe: ‘Ngaba ndikujonga ngendlela efanelekileyo ukutya okuqinileyo? Ngaba ndiyakutya? Okanye ngaba ndiyakuphepha ukuthandaza nokufundisisa iBhayibhile? Ukuba kunjalo, ngaba asiyondlela endifunda ngayo le iyingxaki?’ Asimele sibashumayeze nje kuphela abantu, kodwa sifanele sibafundise size sibenze abafundi.—Mat. 28:19, 20.
17, 18. (a) Kutheni sifanele sihlale sisitya ukutya okuqinileyo kokomoya? (b) Sifanele sikujonge njani ukusela utywala ngaphambi kokuya kwiintlanganiso?
17 Ukufunda iBhayibhile kusenokungabi lula kuthi sonke. Kakade ke, uYehova akasikhuthazi ukuba siyifunde ngokusenza sizive sinetyala. Sekunjalo, enoba sele sinexesha elide okanye elifutshane sikhonza uThixo, simele sitye ukutya okuqinileyo kokomoya. Ukwenza loo nto kubalulekile ukuze sibe ngcwele.
18 Ukuze sibe ngcwele, kufuneka sizihlolisise kakuhle iZibhalo size senze oko uThixo afuna sikwenze. Khumbula oonyana baka-Aron uNadabhi noAbhihu, ababulawa ngenxa yokuba besondeze phambi koYehova “umlilo ongekho sikweni,” mhlawumbi benxilile. (Lev. 10:1, 2) Phawula into eyathethwa nguThixo kuAron. (Funda iLevitikus 10:8-11.) Ngaba le nto ithetha ukuba asimele sisele nantoni na enotywala ngaphambi kokuba siye ezintlanganisweni? Khawucinge ngezi ngongoma: Asikho phantsi koMthetho. (Roma 10:4) Kwezinye iindawo, abavakalisi babusela ngobungcathu utywala xa besitya ngaphambi kokuba baye esifundweni. EPasikeni kwakusetyenziswa iindebe ezine zewayini. Xa wayesungula iSikhumbuzo, uYesu wanika abapostile bakhe iwayini eyayimela igazi lakhe. (Mat. 26:27) Into engafunwayo yiBhayibhile kukusela kakhulu nokunxila. (1 Kor. 6:10; 1 Tim. 3:8) Ibe amaKristu amaninzi anokuziva enyanzelekile ngenxa yezazela zawo ukuba angabuphathi kwaukubuphatha utywala ngaphambi kokwenza inkonzo engcwele. Noko ke, iimeko zamazwe ngamazwe azifani, ibe eyona nto ibalulekileyo kukuba amaKristu ‘ahlule okungcwele kokuhlambelayo’ ukuze abe nehambo engcwele emkholisayo uThixo.
19. (a) Yintoni esifanele siyenze kunqulo lwentsapho nesifundo sobuqu? (b) Yintoni ozimisele ukuyenza ukuze ube ngcwele?
19 Buninzi ubuncwane esinokubufumana xa siphanda eLizwini likaThixo. Sebenzisa izixhobo zokuphanda onazo ukuze utyebise unqulo lwentsapho nesifundo sobuqu. Yandisa ulwazi lwakho ngoYehova nangeenjongo zakhe. Sondela kuye. (Yak. 4:8) Thandaza kuThixo kanye njengomdumisi owathi: “Vula amehlo am, ukuze ndikhangele kwizinto ezimangalisayo ezisemthethweni wakho.” (INdu. 119:18) Ungaze ulalanise kwimithetho nemigaqo yeBhayibhile. Wuthobele ngokuzithandela umthetho ‘waLowo Ungcwele,’ uYehova, uze ukhuthale “kumsebenzi ongcwele weendaba ezilungileyo zikaThixo.” (1 Pet. 1:15; Roma 15:16) Yiba ngcwele kule mihla yokugqibela enamahla-ndinyuka. Ngamana sonke singaba ngcwele kwihambo yethu size sixhase ukongama kukaThixo wethu ongcwele, uYehova.
^ isiqe. 6 Funda “Imibuzo Evela Kubafundi” kwiMboniselo kaMeyi 15, 2002.


c: text/html

text:
INQAKU ELINGUMXHOLO | UKWENZA IKHAYA LIBE NOXOLO
Indlela Yokuphelisa Iingxabano Ekhaya
KUTHEKANI ukuba intsapho yakho isoloko ixabana? Mhlawumbi ukungavisisani kuyinto yemihla ngemihla. Kusenokwenzeka ukuba aniyazi ukuba ziqala njani ezi ngxabano. Sekunjalo niyathandana, kwaye anifuni kukhathazana.
Kubalulekile ukukhumbula ukuba ukwahluka koluvo lwenu akuthethi kuthi intsapho yenu ayovani. Into ebonisa ukuba ikhaya lenu liza kuba yindawo yenzolo okanye yengxwabangxwaba ayikokuxabana, kodwa yindlela enenza ngayo xa kuvela ingxabano. Nanga amanyathelo anokukunceda uphelise iingxabano.
1. MUSA UKUZIPHINDEZELELA.
Ingxabano ibangelwa ngabantu ababini, kodwa xa omnye wabo ethula aze amamele, inokuthomalala. Ngoko mus’ ukufuna ukuziphindezelela xa ucatshukisiwe. Zibambe ukuze ungalahlekelwa sisidima sakho. Ukhumbule ukuba, uxolo entsatsheni lubaluleke ngaphezu kokuba ufune kugqibele wena.
“Apho kungekho nkuni uyacima umlilo, nalapho kungekho mnyelisi usukuzwano luyadamba.”—IMizekeliso 26:20.
2. ZAZI IIMVAKALELO ZELUNGU LENTSAPHO YAKHO.
Ukuphulaphula kakuhle nangovelwano ngaphandle kokuphazamisa okanye ukugweba umntu kunokuba luncedo ekuwubambeni umsindo nasekwenzeni uxolo. Kunokuba umgxeke omnye umntu, yazi indlela avakalelwa ngayo. Into ayenze ngenxa yokungafezeki, sukuthi yinkohlakalo iimpazamo ezibangelwa kukungafezeki. Amazwi abuhlungu asenokuba abangelwe kukuba loo mntu ethethe engacinganga, kungekhona kuba efuna ukuziphindezelela okanye enenjongo embi.
“Yambathani umsa wemfesane, ububele, ukuthobeka kwengqondo, ubulali, nokuzeka kade umsindo.”—Kolose 3:12.
3. ZIPHE IXESHA LOKUHLISA UMSINDO.
Ukuba unomsindo, bubulumko ukuba ukhe ubethwe ngumoya ukuze wehle. Usenokuya kwelinye igumbi okanye uthi tshalala ubuye xa sele uzolile. Oko akuthethi ukuba ubaleka ingxaki okanye awufuni ukuthetha ngayo. Kunoko, lixesha lokuba uthandaze kuThixo ucele ukuba nomonde nokuqonda.
“Ngaphambi kokuba kuvele ingxabano, rhoxa.”—IMizekeliso 17:14.
4. KULUMKELE OKO UKUTHETHAYO NENDLELA OKUTHETHA NGAYO.
Ukuphendula rhabaxa akuyi kuphucula nto. Endaweni yoko, zama ukusebenzisa amazwi anokuthomalalisa intlungu yaloo mntu umthandayo. Kunokuba ugqibe ngendlela afanele avakalelwe ngayo, ngokuthobeka cela akuxelele ukuba uvakalelwa njani uze umbulele ngokukwenza uyiqonde indlela avakalelwa ngayo.
“Kukho othetha engacinganga njengokuhlaba kwekrele, kodwa ulwimi lezilumko luyaphilisa.”—IMizekeliso 12:18.
5. GCINA ITHONI YELIZWI LAKHO IPHANTSI.
Ukungabi namonde kwelungu lentsapho kungenza elinye libe nomsindo. Kuphephe ukuphoxa, ukuthuka okanye ukunyusa ilizwi enoba sele ucaphuke kangakanani. Musa ukusebenzisa izityholo ezibuhlungu nje ngokuthi: “Awundikhathalele” okanye “Awukhe undimamele.” Kungcono ulichazele ngobubele iqabane lakho indlela ovakalelwa ngayo (“Ndiyakhathazeka xa u . . . ”). Ukutyhalana, ukuqhwaba ngempama, ukukhaba nalo naluphi na uhlobo lokuxhaphaza akuthetheleleki. Kuyafana ke nangokubizana ngamagama amabi, ukuthetha izinto ezibonisa ukungahloniphani okanye ukusongelana.
“Mabususwe kuni bonke ubukrakra bolunya nomsindo nengqumbo nokumemeza nokutshabhisa nabo bonke ububi.”—Efese 4:31.
6. XOLELA NGOKUKHAWULEZA UZE UCHAZE OKO UFUNA UKUKWENZA UKUZE ULUNGISE INGXAKI.
Musa ukuvumela iimvakalelo ezimbi zikwenze ungayazi injongo onayo yokwenza uxolo. Khumbula, akukho mntu uphumelelayo xa nixabana. Ukuba nenza uxolo, niya kuphumelela. Ngoko, xa inguwe obangele ingxabano, yamkele loo nto. Nokuba uqinisekile ukuba awenzanga nto, usenokuxolisa kuba uye wacaphuka, waphendula kakubi okanye wamcaphukisa loo mntu ungazimiselanga. Ukuhlalisana ngoxolo nabanye kubaluleke ngaphezu kokuzicingela nokufuna kugqibele wena. Ukuba umntu uyaxolisa, mxolele ngokukhawuleza.
“Hamba uzithobe uze ulithukuthezele ngokulicenga idlelane lakho.”—Imizekeliso 6:3.
Xa ingxabano iphelile, unokwenza ntoni ukuze kubekho uxolo entsatsheni? Oku kuya kuba ngumxholo wenqaku elilandelayo.
Funda Okungakumbi
Ukulungisa Iingxabano Emtshatweni
Kutheni kusibakho iingxabano, ibe ungazithintela njani zingonakalisi umtshato wakho?
Ukuhlonela Iqabane Lakho
Indoda momfazi wayo banokuthetha njani ngentlonipho omnye komnye?

robotstxt: allowed

filter: keep


text:
UKUNCEDA IINTSAPHO | UMTSHATO
Indlela Yokuphulaphula Kakuhle
INGXAKI
Iqabane lakho lithi “Awundimamelanga!” Wena uzixelela ukuba ‘Ndimamele nje.’ Kodwa lento uyivileyo yahlukile kuleyo ibithethwa liqabane lakho. Ngenxa yoko, kuqala enye ingxabano.
Unokuziphepha ezi ngxabano. Kodwa kufuneka kuqala uqonde isizathu sokuba ungaziva ezinye izinto ezibalulekileyo ezithethwa liqabane lakho, nangona wena ucinga ukuba umamele.
ISIZATHU SOKUBA OKU KUSENZEKA
Kukho into ekuphazamisayo, udiniwe okanye zombini. Kungxola abantwana kunye nomabonwakude yaye ucinga nangengxaki ubukhe wanayo emsebenzini. Ngoku iqabane lakho liqalisa ukuthetha—ingathi uthi niza kuba nendwendwe ngale ngokuhlwa. Uyanqwala uvuma, kodwa ngaba uyivile le nto beliyithetha? Mhlawumbi akunjalo.
Uyathelekelela. Ucinga ukuba kukho into elizama ukuyithetha iqabane lakho ngamazwi alo, kodwa kusenokwenzeka ukuba uyazibaxa izinto. Ngokomzekelo, mhlawumbi iqabane lakho lithi: “Kule veki uchithe ixesha elininzi kakhulu emsebenzini.” Uzixelela ukuba liyakugxeka, uze uzithethelele ngokuthi: “Andenzanga ngabom! Kufuneka ndisebenze ixesha elongeziweyo kuba uyisebenzisa kakhulu imali.” Ngomsindo lithi: “Bendingakutyholi!” Kuba eyona nto beliyithetha kukuba nikhe niphumle kunye kule mpela-veki.
Ukhawuleza ufune isicombululo. UMarcie * uthi: “Ngamanye amaxesha ndifuna nje ukuchaza indlela endivakalelwa ngayo, kodwa uMike ufuna ukundixelela indlela yokuyicombulula. Andifuni sicombululo. Ndifuna nje ayazi indlela endivakalelwa ngayo.” Yintoni ingxaki? UMike ukhawuleza afune isicombululo. Ngenxa yoko, usenokungayiva kakuhle okanye angayiva kwaphela into ethethwa nguMarcie.
Enoba ibangelwa yintoni na ingxaki, unokuyiphucula njani indlela ophulaphula ngayo?
OKO UNOKUKWENZA
Phulaphula kakuhle. Iqabane lakho linento ebalulekileyo elifuna ukuyithetha, kodwa ngaba wena ukulungele ukuphulaphula? Mhlawumbi awukulungelanga. Kusenokwenzeka ukuba ucinga ngezinye izinto ngelo xesha. Ukuba kunjalo, musa ukwenza ngathi uphulaphule. Ukuba kunokwenzeka, yima kancinci kuloo nto uyenzayo uze uphulaphule iqabane lakho, okanye mhlawumbi ungalicela likulinde ude ugqibe.—Umgaqo weBhayibhile: Yakobi 1:19.
Makuthethe abemnye ngexesha. Xa inguwe omele aphulaphule, sukuphazamisa okanye ufune ukuphikisa. Liza kufika ixesha lakho lokuthetha. Okwangoku, phulaphula.—Umgaqo weBhayibhile: IMizekeliso 18:13.
Buza imibuzo. Oku kuza kukunceda uyiqonde kakuhle into ethethwa liqabane lakho. UMarcie, ekuthethwe ngaye ekuqaleni, uthi: “Ndiyavuya xa uMike ebuza imibuzo. Kundibonisa ukuba unomdla kwinto endiyithethayo.”
Mamela oko kuthethwayo, kungekhona amagama kuphela. Jonga oko kuthethwa ngumzimba, amehlo nelizwi. Amazwi athi “Kulungile” asenokuthetha ukuba “Akulunganga”—kuxomekeke ekubeni athethwa njani. Wona athi “Awukhe undincedise” asenokuthetha ukuba “Ndivakalelwa kukuba andibalulekanga kuwe.” Zama ukuva eyona nto liyithethayo, nokuba aliyitsho ngamazwi. Kungenjalo, ningaphela nixabana ngamazwi iqabane lakho eliwasebenzisileyo kungekhona ngoko belikuthetha.
Sukuyeka ukumamela. Sukuvele ungalihoyi iqabane lakho okanye uhambe lisathetha, nokuba awukuthandi oko likuthethayo. Ngokomzekelo, uza kuthini ukuba liyakugxeka? UGregory, oneminyaka engaphezu kweyi-60 etshatile ucebisa athi: “Qhubeka uphulaphule. Yicingisise le nto ithethwa liqabane lakho. Oku kufuna ube ngumntu oqolileyo, kodwa kuyanceda.”
Yiba nomdla onyanisekileyo kwiqabane lakho. Ukuphulaphula kakuhle ayibobuchule nje, kodwa yindlela yokubonisa uthando. Xa unomdla kwiqabane lakho, awulimameli nje kuba unyanzelekile, kodwa kuyazenzekela. Xa usenza oko uya kube wenza njengoko iBhayibhile ibongoza: “Ninyamekela, kungekuphela nje izilangazelelo zobuqu, kodwa kwanezilangazelelo zabanye.”
^ isiqe. 9 Amagama akweli nqaku atshintshiwe.
Funda Okungakumbi
Yomeleza Umtshato Wakho Ngonxibelelwano Oluhle
Ukuncokolisana kubalulekile ukuze isibini sonwabe. Le Mboniselo iza kuchaza iimpawu ezinokusinceda sikwazi ukuncokolisana kakuhle.
Thembelani KuThixo Ukuze Nonwabe Emtshatweni
Ukuzibuza imibuzo nje emibini kungawuphucula umtshato wakho.


text:
IBhayibhile KaBedell—Inyathelo Elincinane Elaba Luncedo
XA UMFUNDISI waseNgilane uWilliam Bedell waya eIreland ngo-1627, wabona umnqa. Nangona i-Ireland yayililizwe lamaKatolika, yayilawulwa ngamaProtestanti aseBritani. AmaProtestanti ayesele eyiguqulele iBhayibhile kwiilwimi ezithethwa eYurophu. Kodwa kwakubonakala kungekho mntu unomdla wokuguqulela iBhayibhile kwisi-Irish.
UBedell wayesithi abantu baseIreland “abamele bashiywe kwesinomhlwa kuba nje bengasazi isiNgesi.” Wazimisela ukuguqulela iBhayibhile kwisi-Irish. Kodwa ke wachaswa kanobom, ngokukodwa ngamaProtestanti. Ayesithi nants’ intoni?
UKUCHASWA KWESI-IRISH
UBedell waqala ngokufunda isi-Irish. Xa waba yinqununu yeKholeji iTrinity eDublin nasemva kokuba engubhishopu waseKilmore, wakhuthaza abafundi ukuba basebenzise isi-Irish. Phofu ke, xa uKumkanikazi uElizabeth I wavula le kholeji, wayesenzela ukuba kufundiswe abefundisi ababeza kufundisa abalawulwa bakhe iBhayibhile ngolwimi lweenkobe. UBedell wazama ukufeza olo thumo.
Kwisithili saseKilmore, uninzi lwabantu lwaluthetha isi-Irish. Ngoko uBedell wayeme kwelithi kumele kubekho abefundisi abathetha isi-Irish. Wakuxhasa oku esebenzisa amazwi ompostile uPawulos akweyoku-1 kwabaseKorinte 14:19, athi: “Ebandleni bendiya kukhetha ukuthetha amazwi amahlanu ngengqondo yam, ukuze ndibe nako nokuyalela abanye ngomlomo, kunamazwi angamawaka alishumi ngeelwimi,” okuthetha ukuthi, ngolwimi olungaqondakaliyo.
Kodwa abasemagunyeni bazama kangangoko banako ukumthintela. Ngokutsho kwababhali-mbali, abanye babesithi ukusetyenziswa kwesi-Irish “kwakumbeka emngciphekweni uRhulumente,” ngoxa abanye besithi “wayesenza okunxamnye noRhulumente.” Abanye babesithi xa abantu baseIreland bengayazi iBhayibhile, izinto zaziza kuyihambela kakuhle iNgilani. Kangangokuba, kwamiselwa imithetho eyayisithi abantu baseIreland bamele balahle ulwimi nezithethe zabo baze bafunde isiNgesi kunye nenkcubeko yaso.
UKUGUQULELWA KWEBHAYIBHILE KABEDELL
UBedell akazange avume ukuba nguthobela sikutyele wabo zwilakhe! Ekuqaleni koo-1630 waqalisa ukuguqulela iBhayibhile kwisi-Irish esusela kweyesiNgesi, ibe loo Bhayibhile isandul’ ukupapashwa (iKing James Version ka-1611). Wayefuna ukuguqulela iBhayibhile eyayiza kubalula kubantu abaninzi kangangoko kunokwenzeka. Wayekholelwa ukuba xa iBhayibhile intsonkothile, abantu abangathathi ntweni abanakukwazi ukuyifunda, baze bafumane ubomi obungunaphakade.—Yohane 17:3.
UBedell wayengeyondoda yokuqala ukucinga ngale ndlela. Kwiminyaka eyi-30 ngaphambi koku, ubhishopu uWilliam Daniel wabona indlela ekwakunzima ngayo ukufunda iBhayibhile “ngolwimi lwasemzini.” Kungeso sizathu uDaniel waguqulela IZibhalo ZamaKristu ZesiGrike kwisi-Irish. Emva koko uBedell waqalisa umsebenzi wokuguqulela IZibhalo ZesiHebhere. IBhayibhile ebizwa ngokuba yekaBedell iquka inxalenye yomsebenzi wakhe nokaWilliam Daniel. Ekugqibeleni, iBhayibhile kaBedell yaba yeyokuqala epheleleyo ngesi-Irish ibe yaba yiyo kuphela efumaneka ngesi-Irish kangangeminyaka eyi-300.
UBedell owayengumphengululi ovunyiweyo wezibhalo zesiHebhere wancediswa ngamadoda amabini aseIreland ekuguquleleni iBhayibhile kwisi-Irish. Emva kokugqiba ukuguqulela, uBedell wancediswa ngumntu omnye okanye ababini ukuhlola vesi nganye ngocoselelo. Ezinye zeencwadi abazisebenzisayo, yaba yinguqulelo yesiTaliyane eyaguqulelwa ngumfundisi waseSwitzerland, uGiovanni Diodati, iSeptuagint yesiGrike kunye nombhalo-ngqangi weBhayibhile yesiHebhere oxabisekileyo.
La madoda axelisa abaguquleli beKing James Version (uninzi lwabo olwalusaziwa nguBedell) aza alifaka igama likaThixo kwiivesi eziliqela kwiBhayibhile yawo. Ngokomzekelo, bathi xa bebhala igama likaThixo kwiEksodus 6:3, “Iehovah.” Umbhalo-ngqangi kaBedell ugcinwe kwiLayibrari kaMarsh eDublin, eIreland.—Funda ibhokisi ethi “Ukukhunjulwa Nokuwongwa KukaBedell.”
EKUGQIBELENI YAPAPASHWA
UBedell wagqiba ukuyiguqulela le Bhayibhile ngo-1640. Kodwa akazange akwazi ukuyipapasha ngelo xesha. Kwakutheni? Kaloku wayesachaswe kanobom. Aba bachasi bamgxeka umguquleli ophambili kaBedell, kuba befuna uchithwe umsebenzi wakhe. Bada bamvalela entolongweni ngamaqhinga. Oku yayikukunyela nje iintambo, kuba uBedell wazibona sele ethe zwabha kwimvukelo eyayinxamnye namaNgesi, eyaqala ngo-1641 neyayimanyumnyezi izaliswe luphalazo-gazi. Nangona wayeliNgesi, abemi baseIreland bamkhusela uBedell kangangexeshana kuba bebona ukuba uyabathanda akazenzi. Emva kwexesha nje elingephi, amajoni angabavukeli ambamba aza amvalela kwiimeko ezimaxongo. Kumele ukuba yiloo nto wakhawuleza wamnabel’ uqaqaqa ngo-1642. Wafa ingekapapashwa iBhayibhile yakhe.
Umsebenzi kaBedell waphantse wemka namanzi xa ikhaya lakhe lagqogqwayo laza latshatyalaliswa. Ngethamsanqa umhlobo wakhe wawahlangula loo maphepha ayenomsebenzi wakhe. Emva kwexesha, afunyanwa nguNarcissus Marsh owaba ngubhishopu omkhulu waseArmagh noweCawa YaseIreland. Waxhaswa ngemali ngusosayensi uRobert Boyle waza ngesibindi wayipapasha iBhayibhile kaBedell ngo-1685.
INYATHELO ELINCINANE ELABA LUNCEDO
IBhayibhile kaBedell ayizange yaziwe emhlabeni wonke. Nangona kunjalo, yafaka isandla ekuqondweni kweBhayibhile, ingakumbi kubantu baseIreland. Babeza kutsho bafunde ngoThixo kwiLizwi lakhe elibhalwe ngolwimi lwabo.—Mateyu 5:3, 6.
“Xa safunda iBhayibhile kaBedell, seva oko ikuthethayo ngolwimi lwethu. Oku kwasinceda kakhulu njengosapho kuba satsho safunda iimfundiso eziyinyaniso ezikwiZibhalo”
IBhayibhile kaBedell isanceda abathandi benyaniso nangoku. Omnye umfo waseIreland osandul’ ukuqalisa ukufunda iBhayibhile uthi: “Xa safunda iBhayibhile kaBedell, seva oko ikuthethayo ngolwimi lwethu. Oku kwasinceda kakhulu njengosapho kuba satsho safunda iimfundiso eziyinyaniso ezikwiZibhalo.”
Funda Okungakumbi
Banomsebenzi Wokuguqulela “Izibhengezo Ezingcwele ZikaThixo”—Roma 3:2
AmaNgqina kaYehova asebenzise iinguqulelo zeBhayibhile eziliqela kule minyaka idlulileyo. Kutheni eye aziguqulelela iBhayibhile yawo ngesiNgesi sale mihla?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
4 “Ukuba uthe wabuya, Sirayeli,” utsho uYehova, “wabuyela kum.+ Yaye ukuba uthe wazisusa izinto zakho ezilizothe ngenxa yam,+ uya kwandula ke ungahambi njengembacu.
2 Kwaye ukuba ngokuqinisekileyo uthe wafunga wathi,+ ‘Ephila nje uYehova enyanisweni,+ kokusesikweni nangobulungisa!’+ ziya kwandula ke okunene zizisikelele ngaye iintlanga, zize ziqhayise ngaye.”+
3 Kuba utsho uYehova kuwo amadoda akwaYuda nakuyo iYerusalem ukuthi: “Zilimeleni umhlaba olimekayo, ningahlwayeli phakathi kwameva.+
4 Zaluseleni kuYehova, nize nisuse amajwabi eentliziyo zenu,+ nina madoda akwaYuda nabemi baseYerusalem; ukuze umsindo wam ungaphumi kanye njengomlilo, uze uvuthe ngokuqinisekileyo kungekho bani ongawucimayo, ngenxa yobubi bezenzo zenu.”+
5 Xelani kwaYuda, nivakalise naseYerusalem,+ yitshoni ngokuvakalayo, nivuthele nesigodlo kulo lonke ilizwe.+ Memezani kakhulu nithi: “Hlanganisanani, kwaye masingene ezixekweni ezinqatyisiweyo.+
6 Phakamisani umqondiso ngaseZiyon. Yenzani ilungiselelo lekhusi. Musani ukuma ngxi.” Kuba ndizisa intlekele ivela ngasemntla,+ ukuwa okukhulu.
7 Unyuke njengengonyama iphuma entshinyeleni yayo,+ yaye lowo wonakalisa iintlanga undulukile;+ uphumile endaweni yakhe ukuze enze ilizwe lakho libe yinto ekhwankqisayo. Izixeko zakho ziya kuwa zibe ngamanxuwa, zingabi nabemi.+
8 Ngenxa yoku bhinqani amarhonya.+ Zibetheni izifuba nize nibhomboloze,+ ngenxa yokuba ukuvutha komsindo kaYehova akubuyanga kuthi.+
9 “Kuya kuthi ke ngaloo mini,” utsho uYehova, “intliziyo kakumkani itshabalale,+ kwanentliziyo yeenkosana; yaye ngokuqinisekileyo ababingeleli baya kukhwankqiswa, nabaprofeti baya kuthi manga.”+
10 Ndaza ndathi: “Awu, Nkosi enguMongami Yehova! Eneneni usikhohlise ngokupheleleyo esi sizwana+ neYerusalem, usithi, ‘Niya kuba noxolo,’+ ukanti ikrele lide lafikelela emphefumlweni.”
11 Ngelo xesha kuya kuthiwa kwesi sizwana nakuyo iYerusalem: “Umoya olulophu womendo ohanjwe kakhulu entlango+ usendleleni eya kwintombi yabantu bam;+ asingowokwela, ungenguwo nowokucoca.
12 Umoya ovuthuza ngamandla uvela kuwo usiza kum. Ke kaloku nam ndiya kuyithetha kubo imigwebo yam.+
13 Khangela! Uya kunyuka njengamafu emvula, neenqwelo zakhe zinjengomoya osisaqhwithi.+ Amahashe akhe anamendu ngakumbi kuneenkozi.+ Yeha ke thina, ngenxa yokuba siphangiwe!
14 Yihlambe ihlambuluke ebubini intliziyo yakho, Yerusalem, ukuze usindiswe.+ Kuya kude kube nini na iingcamango zakho zesiphoso zihleli ngaphakathi kwakho?+
15 Kuba ilizwi liyaxela liphuma kwaDan+ kwaye livakalisa into eyenzakalisayo ivela kummandla weentaba wakwaEfrayim.+
16 Kukhankanyeni oku, ewe, ezintlangeni. Kuvakaliseni nxamnye neYerusalem.”
“Abalindi bavela kwilizwe elikude,+ yaye baya kulikhupha ilizwi labo nxamnye nazo kanye izixeko zakwaYuda.
17 Njengabalindi basendle baye banxamnye nayo macala onke,+ ngenxa yokuba iye yavukela nxamnye nam,”+ utsho uYehova.
18 “Indlela yakho nezenzo zakho—ziya kubuyiselwa kuwe.+ Yintlekele le ikufikelayo, kuba ikrakra; ngenxa yokuba ifikelele entliziyweni yakho.”
19 Owu mathumbu am, mathumbu am! Ndineentlungu eziqatha ezingontsini zentliziyo yam.+ Intliziyo yam iyaxokozela ngaphakathi.+ Andinako ukuthi cwaka, kuba umphefumlo wam usivile isandi sesigodlo, ukuhlatywa komkhosi wemfazwe.+
20 Kumenyezwa ukuwa phezu kokuwa, kuba ilizwe liphela liphangiwe.+ Ngequbuliso iintente zam ziphangiwe,+ ngephanyazo amalaphu eentente zam akasekho.
21 Kuya kude kube nini na ndibona umqondiso, ndisiva isandi sesigodlo?+
22 Kuba abantu bam bazizidenge.+ Mna abandiqondanga.+ Bangoonyana abangalumkanga; yaye abanako ukuqonda.+ Bazizilumko zokwenza okubi, kodwa ukwenza okulungileyo kona okunene abakwazi.+
23 Ndalibona ilizwe lingenanto kwaye liyinkangala;+ nasemazulwini, kwakungasekho ukukhanya kwawo.+
24 Ndazibona iintaba zinyikima, neenduli zonke zagungqiswa.+
25 Ndabona kungekho mntu wasemhlabeni, nezidalwa eziphaphazelayo zasemazulwini zazisabile zonke.+
26 Ndabona ibhoma liyintlango, izixeko zalo zichithiwe zonke.+ Oku kwakungenxa kaYehova, ngenxa yokuvutha komsindo wakhe.
27 Kuba utsho uYehova ukuthi: “Ilizwe liphela liya kuba yinkangala ephanzileyo,+ kwaye andiyi kulitshabalalisa ngokupheleleyo na?+
28 Ngenxa yoko ilizwe liya kuzila,+ namazulu phezulu ngokuqinisekileyo aya kuba mnyama.+ Oku kungenxa yokuba ndithethile, ndicingile, yaye andizisolanga, ndingayi kuguquka kuko.+
29 Ngenxa yesandi sabakhweli-mahashe nabatoli bezaphetha isixeko siphela siyabaleka.+ Bangene ezintshinyeleni, banyuka baya nasemaweni.+ Zonke izixeko zishiyiwe, kwaye akukho mntu uhlala kuzo.”
30 Ekubeni ngoku uphangiwe, yintoni na oya kuyenza, ekubeni wawufudula usambatha ezingqombela, ekubeni wawufudula uzivathisa ngezihombo zegolide, ekubeni wawufudula uwenza makhulu amehlo akho ngesithambiso esimnyama?+ Kwakulilize ukufudula uzenza mhle kwakho.+ Abo bakukhanukayo bakugatyile; bafuna umphefumlo wakho kanye.+
31 Kuba ndive ilizwi elinjengelomfazi ogulayo, ukubandezeleka okunjengoko komfazi ozala umntwana wakhe wokuqala,+ ilizwi lentombi yaseZiyon emana ibefunyeka. Yolula izandla zayo, isithi:+ “Yeha ke kum, kuba umphefumlo wam udiniwe ngababulali!”+
Yithumele
Yithumele
Yeremiya 4
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=24&Chapter=4&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D4%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
INQAKU ELINGUMXHOLO
Iwebhsayithi Eyahlukileyo
FUNDA iBhayibhile ngeelwimi ezimalunga ne-50 nezinye izinto ezisekelwe eBhayibhileni ngeelwimi ezingaphezu kwe-500.
BUKELA iividiyo zentetho yezandla ngeelwimi eziphantse zibe yi-70.
SEBENZISA le webhusayithi ngeelwimi ezingaphezu kwekhulu.
PHULAPHULA iidrama ezithatyathwe kumabali amnandi aseBhayibhileni.
FUNDA amabali eBhayibhile anemifanekiso.
BUKELA iidrama zeBhayibhile neevidiyo eziya kukunceda ujamelane neengxaki zobomi.
KHUPHELA iincwadi, iimagazini, umculo neevidiyo simahla.
PHANDA ngemixholo eyahlukahlukeneyo usebenzisa iWatchtower ONLINE LIBRARY—eyindlela yokufumana ulwazi oluyintabalala, ngeelwimi ezingaphezu kwe-100.
IZIBINI EZITSHATILEYO
“Ndifuna intsapho yam iphumelele. Kutshanje bekukhe kwanzima phakathi kwam nomkam, ingakumbi emva kokuba sibe nabantwana. Siyaludinga uncedo”
IBHAYIBHILE ITHI:
“Indlu iya kwakhiwa ngobulumko, imiselwe ngokuqinileyo ngokuqonda.” —IMizekeliso 24:3.
IZINTO EZILUNCEDO KWIWEBHSAYITHI
Icandelo elithi “Izibini Ezitshatileyo Nabazali” linganinceda nijamelane neengxaki zobomi ezinjengezi:
Ukumelana neengxaki zonyaka wokuqala nitshatile
Indlela yokuqhubana nabazali bomyeni okanye umfazi wakho
Ukuqeqesha abantwana
Ukuxambulisana
Ukucombulula iingxaki zemali
(Funda phansti komxholo othi IZIBINI EZITSHATILEYO NABAZALI)
Incwadi ethi Imfihlelo Yolonwabo Lwentsapho ithetha ngemixholo eyahlukeneyo ngentsapho, njengokulungiselela umtshato nokunyamekela abazali bakho abalupheleyo.
(Iyafumaneka nakwi-www.jw.org/xh. Funda phantsi komxholo othi IIMPAPASHO > IINCWADI NEENCWADANA EZINEMIFANEKISO)
FOR PARENTS
“Ayikho into ebaluleke ngaphezu kwabantwana bam. Ndifuna nokuba xa sele bebadala, ndizidle ngabo”
IBHAYIBHILE ITHI:
“Yiqeqeshe inkwenkwe ngokwendlela yayo; naxa indala ayisayi kuphambuka kuyo.”—IMizekeliso 22:6.
IZINTO EZILUNCEDO KWIWEBHSAYITHI
Icandelo elithi “Abantwana” linamabali eBhayibhile anemifanekiso, imifanekiso, iividiyo nezifundo zeBhayibhile ezinokukunceda ufundise abantwana bakho . . .
bathobele
babe nobubele
bavane nabanye
bafunde ukuthi “enkosi”
(Funda phantsi komxholo othi IIMFUNDISO ZEBHAYIBHILE > ABANTWANA)
Incwadi Yam Yamabali EBhayibhile nethi Funda Kumfundisi Omkhulu ziincwadi ezinemifanekiso emihle ezenzelwe ukuba uzifunde kunye nabantwana bakho.
(Ziyafumaneka nakwi-www.jw.org/xh. Funda phantsi komxholo othi IIMPAPASHO > IINCWADI NEENCWADANA EZINEMIFANEKISO)
Abafikisayo
“Ndingakuvuyela ukucetyiswa kwizinto ezifana nesikolo, ukuqhubana nabazali bam, abahlobo kunye nesini esahlukileyo. Andisengomntwana, andifuni kuxelelwa into emandiyenze”
IBHAYIBHILE ITHI:
“Yiba nemihlali . . . ebutsheni bakho.”—INtshumayeli 11:9.
IZINTO EZILUNCEDO KWIWEBHSAYITHI
Icandelo elithi “Abafikisayo” linamanqaku neevidiyo ezinokukunceda . . .
xa unesithukuthezi
xa uneengxaki esikolweni
xa waphule umthetho wabazali
xa uhlutshwa okanye kukho umntu owenza izimbo zokufuna ukulala nawe
(Funda phantsi komxholo othi IIMFUNDISO ZEBHAYIBHILE > ABAFIKISAYO)
Umqulu 1 no-2 wencwadi ethi Imibuzo Yabantu Abaselula—Iimpendulo Eziluncedo iphendula imibuzo eyi-77 edla ngokubuzwa.
(Funda phantsi komxholo othi IIMPAPASHO > IINCWADI NEENCWADANA EZINEMIFANEKISO)
Abo Bafuna Ukufunda Ngebhayibhile
“Ndiyafuna ukuyazi iBhayibhile. Kufuneka ndenze ntoni?”
IBHAYIBHILE ITHI:
“Sonke iSibhalo siphefumlelwe nguThixo kwaye siyingenelo ekufundiseni.”—2 Timoti 3:16.
IZINTO EZILUNCEDO KWIWEBHSAYITHI
INguqulelo Yehlabathi Elitsha YeZibhalo Ezingcwele, yinguqulelo yeBhayibhile echanileyo nefundeka lula.
(Funda phantsi komxholo othi IIMPAPASHO > IBHAYIBHILE)
Icandelo elithi “Imibuzo YeBhayibhile Iyaphendulwa” liphendula imibuzo efana nothi “Kwenzeka Ntoni Xa Sisifa?” okanye “Wazalwa Nini UYesu?”
(Funda phantsi komxholo othi IIMFUNDISO ZEBHAYIBHILE > IMIBUZO YEBHAYIBHILE IYAPHENDULWA)
Ungacela ukufundelwa iBhayibhile simahla kwindawo ethi “Cela Ukufundelwa IBhayibhile.”
(Cofa kwindawo ethi “Cela Ukufundelwa IBhayibhile” kwiphepha lokuqala lale webhsayithi)
“Ndayeka ukufunda iBhayibhile kuba ndandingayiva. Kodwa ndamangaliswa gqitha yindlela elula necace ngayo ndakuyifunda ndisebenzisa incwadi ethi ‘Yintoni Ngokwenene Efundiswa YiBhayibhile?’”—UChristina.
Suku ngalunye, abantu abamalunga ne-700 000 bangena kwiwebhsayithi ethi jw.org. Kutheni wena ungangeni?


text:
IMBONISELO DISEMBA 2014
Unako Ukusondela KuThixo
Ngaba uThixo ubonakala ekude lee kuwe? Ngaba wakha wazibuza ukuba unganako na ukuba nobuhlobo noThixo?
Ngaba Uziva Usondele KuThixo?
Izigidi zabantu ziqinisekile ukuba uThixo uzijonga njengabahlobo.
Ngaba Uyalazi Yaye Uyalisebenzisa Igama LikaThixo?
Singathi uThixo uye wasebenzisa iBhayibhile ukuze azazise kuwe esithi: “NdinguYehova. Lilo elo igama lam.”
Ngaba Uyathetha NoThixo?
Sithetha noThixo ngomthandazo, kodwa sinokumphulaphula njani?
Ngaba Uyakwenza Oko UThixo Akucelayo?
Ukuthobela uThixo kubalulekile kodwa, kufuneka okungakumbi ukuze sibe nobuhlobo naye.
Obu Bobona Bomi Bumnandi
Izinto ezintathu ezinokukusondeza kuThixo.
ITimgad—Isixeko Esanyamalalayo Sityhila Iimfihlo Zaso
AmaRoma amandulo asebenzisa amaqhinga ukuze enze uxolo neentlanga ezazingoonothwal’ impahlana kuMntla Afrika
Iyintoni Inyaniso NgeKrismesi?
Ungathi nqa xa unokuva ngemvelaphi yeKrismesi.
“Ingqiqo Yomntu Ngokuqinisekileyo Imenza Azeke Kade Umsindo”
Ibali lento eyenzeka kuDavide, ukumkani wakwaSirayeli, lingakunceda ukwazi ukulawula umsindo.
Ngaba Ndifanele Ndiboleke Imali?
Ubulumko obuseBhayibhileni bungakunceda wenze isigqibo.
Iimpendulo Zemibuzo YeBhayibhile
Ungayifikelela njani intliziyo yomntwana ngeBhayibhile?
Izinto Ezingakumbi Ezifumaneka Kwi-intanethi
Ngaba UThixo Ngusomandla Nje Ongenazimvakalelo?
IBhayibhile ithi uThixo wadala izinto zonke, kodwa ngaba usikhathelele?


text:
Babizwa Ukuba Baphume Ebumnyameni
“[UYehova wanibiza] ukuba niphume ebumnyameni ningene ekukhanyeni kwakhe okungummangaliso.”
IINGOMA: 116, 102
1. Chaza iziganeko ezenzekayo ekutshatyalalisweni kweYerusalem.
NGONYAKA KA-607 B.C.E., umkhosi omkhulu waseBhabhiloni kaKumkani uNebhukadenetsare II wahlasela isixeko saseYerusalem. Xa ithetha ngegazi elaphalalayo apho, iBhayibhile ithi: “[UNebhukadenetsare] wabulala abafana babo ngekrele endlwini yabo engcwele, akabanga namfesane ngamfana nangantombi inyulu, omdala okanye owalupheleyo. . . . Wayitshisa indlu kaThixo oyinyaniso wadiliza iindonga zeYerusalem; nazo zonke iinqaba zayo zokuhlala bazitshisa ngomlilo kwaneempahla zayo ezinqwenelekayo.”
2. Zeziphi izilumkiso ezingokutshatyalaliswa kweYerusalem ezakhutshwa nguYehova, kwaye kwakuza kwenzeka ntoni kumaYuda?
2 Ukutshatyalaliswa kweYerusalem kumele ukuba akuzange kubothuse abemi bayo. Kangangeminyaka, abaprofeti ababethunywe nguThixo babewalumkisile amaYuda ukuba, ukuba ayewophula uMthetho kaThixo, ayeza kunikelwa ezandleni zamaBhabhiloni. AmaYuda amaninzi ayeza kubulawa ngekrele; asindileyo ayesenokuphila ubomi bawo bonke ekuthinjweni eBhabhiloni. (Yer. 15:2) Abathinjwa babephila njani apho? Ngaba ngexesha lamaKristu ikho into enokufaniswa nokuthinjelwa eBhabhiloni? Ukuba ikho, yenzeke nini?
INDLELA ABABEPHILA NGAYO EKUTHINJWENI
3. Ukuthinjwa kwamaSirayeli eBhabhiloni kwakwahluke njani kubukhoboka baseYiputa?
3 Izinto ezazithethwe ngabaprofeti zenzeka. UYehova wasebenzisa uYeremiya ukuze axelele abo babeza kuthinjwa ukuba bayamkele imeko yabo baze baqhubeke nobomi. Wathi: “Yakhani izindlu [eBhabhiloni] nize nihlale kuzo, kwaye tyalani imiyezo nize nidle iziqhamo zayo. Funani uxolo lwesixeko endinibangele ukuba niye kuso ekuthinjweni, nize nisithandazele kuYehova, kuba ngoxolo lwaso nani niya kuba noxolo.” (Yer. 29:5, 7) EBhabhiloni, abo bammamelayo uThixo baphila ubomi obungahlukanga kangako kobo babuqhelileyo. Abathimbi babo babengalawuli yonk’ into abayenzayo. Abathinjwa babenenkululeko yokuya naphi na kwelo lizwe. IBhabhiloni yayiyindawo yorhwebo noshishino mandulo, kwaye iingxelo eziye zafunyanwa zibonisa ukuba amaYuda amaninzi akufunda apho ukuthenga nokuthengisa kanti amanye afunda ukuba ngamachule omsebenzi wezandla. Amanye amaYuda ade aba zizityebi. Ukuthinjwa eBhabhiloni kwakungafani nobomi bobukhoboka baseYiputa amaSirayeli awayebuphile kumakhulu eminyaka ngaphambili.
4. Ngaphandle kwamaSirayeli awayenemvukelo, ngoobani abanye abathinjelwa eBhabhiloni ibe ziintoni ezabangela abakwazi ukumnqula kakuhle uThixo?
4 AmaYuda ayenazo izinto eziphathekayo azidingayo ekuthinjweni, kodwa ngaba ayekwazi ukunqula uYehova? Itempile kaYehova nesibingelelo sayo zazitshatyalalisiwe, kwaye nababingeleli babengasakwazi ukuwenza kakuhle umsebenzi wabo. Kubathinjwa kwakukho nabakhonzi abathembekileyo bakaThixo ababengenzanga nto imbi, kodwa babotshwa ngabande linye nohlanga lonke. Nangona kwakunjalo, benza unako-nako ukuba bathobele uMthetho kaThixo. Ngokomzekelo, eBhabhiloni, uDaniyeli noogxa bakhe abathathu
5. UYehova wabathembisa ntoni abantu bakhe, ibe yintoni eyayinokwenza ingazaliseki?
5 Ngaba amaSirayeli ayenokuze akwazi ukunqula uThixo ngendlela yena afuna ukunqulwa ngayo? Ngelo xesha, kwakubonakala ngathi ayisoze yenzeke loo nto. IBhabhiloni yayingabakhululi abantu ebathimbileyo. Kodwa uYehova uThixo wayengayi kunqandwa yiloo ndlela yayo yokwenza izinto. Wathembisa ukubakhulula abantu bakhe yaye nangoku wabakhulula. Amazwi kaThixo awaze awe phantsi nanini na.
UKUTHINJELWA EBHABHILONI KUNOKUFANISWA NANTONI KULE MIHLA YETHU?
6, 7. Kutheni kufanelekile ukuba siphinde siyicacise indlela esikuqonda ngayo ukuthinjwa yiBhabhiloni kule mihla?
6 Ngaba amaKristu akhe aba ngathi athinjiwe yiBhabhiloni? Kangangeminyaka le magazini ibisithi abakhonzi bakaThixo bale mihla bathinjwa yiBhabhiloni ngo-1918 baza bakhululwa kuyo ngo-1919. Kodwa ngenxa yezizathu esiza kuthetha ngazo kweli nqaku nakwelilandelayo, kuye kwafuneka siphinde siwuhlolisise lo mbandela.
7 Khawucinge ngoku: IBhabhiloni Enkulu, iyingqokelela yazo zonke iicawa zobuxoki. Ngoko, ukuze abantu bakaThixo bathinjwe yiBhabhiloni ngo-1918, kwakuza kufuneka ukuba ngandlel’ ithile bathinjwe lunqulo lobuxoki ngelo xesha. Kodwa ke, izibakala zibonisa ukuba kumashumi eminyaka ngaphambi kweMfazwe Yehlabathi I, abakhonzi bakaThixo abathanjisiweyo babekhululeka kwiBhabhiloni Enkulu, babengathinjwa yiyo. Ewe kona abathanjiswa batshutshiswa ngemfazwe yehlabathi yokuqala, kodwa loo ntshutshiso yayivela koorhulumente kungekhona kwiBhabhiloni Enkulu. Ngoko, akubonakali ngathi abantu bakaYehova bathinjwa yiBhabhiloni Enkulu ngo-1918.
UKUTHINJWA YIBHABHILONI, NINI?
8. Cacisa ukuba yintoni eyangcolisa ubuKristu benene. (Bona umfanekiso osekuqaleni.)
8 NgePentekoste ka-33 C.E. amaYuda amaninzi nabo babeguqukele kubuYuda bathanjiswa ngomoya oyingcwele. La maKristu matsha aba ‘sisizwe esinyuliweyo, ububingeleli basebukhosini, uhlanga olungcwele, isizwana esisesakhe [uThixo] ngokukhethekileyo.’ (Funda eyoku-1 kaPetros 2:9, 10.) Ngoxa babesaphila, abapostile balikhusela ibandla. Kodwa, ingakumbi emva kokufa kwabapostile, kwabakho amadoda athetha “izinto ezijijekileyo ukuze abatsale abafundi emva kwawo.” (IZe. 20:30; 2 Tes. 2:6-8) Amaninzi kula madoda ayeneembopheleleko ebandleni, engabaveleli yaye kamva aba “ngoobhishopu.” Kwaqalisa ukubakho abefundisi nangona uYesu wathi kubafundi bakhe: “Nonke nina ningabazalwana.” (Mat. 23:8) Amadoda adumileyo awayezithanda iimfundiso zika-Aristotle noPlato eza neemfundiso zobuxoki, ngokuthe ngcembe zathath’ indawo yeemfundiso ezisulungekileyo zeLizwi likaThixo.
9. Chaza indlela amaKristu awexukileyo awaxhaswa ngayo nguRhulumente WaseRoma, nokuba oko kwaphumela entwenini.
9 Ngo-313 C.E., la maKristu awexukileyo amiselwa ngokusemthethweni ngumhedeni onguMlawuli WaseRoma, uConstantine. Ukususela ngoko, iCawa noRhulumente zaba ngumtya nethunga. Ngokomzekelo, emva kweBhunga LaseNicaea, uConstantine owayelapho wagunyazisa ukuba umfundisi uArius abanjwe, kuba lo mfundisi wayengafuni nokuva ukuba uYesu unguThixo. Kamva xa kwakulawula uTheodosius I (379-395 C.E.), iCawa YamaKatolika, ebubuKristu bobuxoki, yaqalisa ukwaziwa ibe yamiselwa njengonqulo olusemthethweni kwiindawo ezilawulwa yiRoma. Ababhali-mbali bathi iRoma eyayiphantsi kobuhedeni kwathiwa bubuKristu ngenkulungwane yesine. Inyaniso kukuba kwathi kufika elo xesha abe amaKristu awexukileyo sele eqhogene neecawa zobuhedeni ezikwimimandla elawulwa yiRoma, aba ngamalungu eBhabhiloni Enkulu. Nakuba kunjalo, iqaqobana labathanjiswa, amaKristu afana nengqolowa, lalisenza konke okusemandleni alo ukuze linqule uThixo, kodwa lalingenafuthe. (Funda uMateyu 13:24, 25, 37-39.) Lalithinjwe nyhani yiBhabhiloni!
10. Yintoni eyenza abantu abafuna ukuyazi nyhani iBhayibhile bakwazi ukuthelekisa izinto ezazifundiswa yicawa kumakhulu eminyaka yokuqala yeXesha Eliqhelekileyo?
10 Sekunjalo, kumakhulu eminyaka yokuqala yeXesha Eliqhelekileyo, abantu abaninzi babekwazi ukuzifundela iBhayibhile ngesiGrike okanye ngesiLatini. Ngoko babekwazi ukuthelekisa izinto ezifundiswa liLizwi likaThixo kunye nezifundiswa yicawa. Ngenxa yoko babekufunde eBhayibhileni, abanye babo bayeka ukuzikholelwa iimfundiso zecawa ezingekhoyo kwizibhalo, kodwa kwakuyingozi yaye kubeka ubomi babo esichengeni ukuthetha ngaloo nto.
11. Kwenzeka njani ukuba iBhayibhile ifundwe ngabefundisi kuphela?
11 Ekuhambeni kwexesha iilwimi eyayikho ngazo iBhayibhile zayeka ukusetyenziswa ngabantu abaninzi, ibe icawa yayingafuni tu ukuba iLizwi likaThixo liguqulelwe kwiilwimi ezazisetyenziswa ngabantu. Ngenxa yoko, yayingabefundisi nabantu abafundileyo kuphela ababekwazi ukuzifundela iBhayibhile, nangona yayingengabo bonke abefundisi ababekwazi ukufunda nokubhala kakuhle. Nabani na owayephikisa izinto ezazifundiswa yicawa wayesohlwaywa kabuhlungu. Abakhonzi abathembekileyo bakaThixo abathanjisiweyo kwafuneka badibane emfihlekweni bengamaqela, ukuba babekwazi kwaukudibana. Njengokuba kwakunjalo kubathinjwa baseBhabhiloni yamandulo, “ububingeleli basebukhosini,” obuthanjisiweyo babungakwazi ukusebenza kakuhle. IBhabhiloni Enkulu yabenza abakwazi nokushukuma!
KUQALISA UKUKHANYA
12, 13. Ziintoni ezimbini ezanceda abantu bakhululeka ngokuthe ngcembe kwiBhabhiloni Enkulu? Cacisa.
12 Ngaba amaKristu enene ayenokuze anqule uThixo ngokukhululekileyo nangendlela afuna ukunqulwa ngayo? Ewe! Kwaqalisa ukukhanya phakathi kobo bumnyama ngenxa yezinto ezimbini ezenzekayo. Eyokuqala, kwabakho umatshini wokuprinta ngeminyaka yoo-1400. Ngaphambi kokuba ubekho lo matshini kumazwe aseNtshona, iBhayibhile yayikhutshelwa ngesandla, ibe yayingumsebenzi onzima lowo. IiBhayibhile zazinqabile ibe zibiza. Kuthiwa, kwakunokumthatha iinyanga ezilishumi umkhupheli olichule ukukhuphela ngesandla iBhayibhile nje enye! Izinto ababebhala kuzo (izikhumba) zazifuna umntu abe ngathi uyatshona epokothweni. Kodwa xa esebenzisa umatshini wokuprinta, umntu okwazi kakuhle ukuwusebenzisa wayenokukhuphela amaphepha ayi-1 300 ngosuku!
13 Into yesibini eyenzekayo kukuba, ekuqaleni kweminyaka yoo-1500, amadoda ambalwa anesibindi agqiba ekubeni aliguqulele iLizwi likaThixo ngeelwimi abazaziyo abantu abaqhelekileyo. Abaguquleli abaninzi babeka ubomi babo esichengeni ngokwenza loo msebenzi. Icawa yayityhwatyhwa luloyiko. Yayicinga ukuba yayinokuba sengozini xa indoda okanye umfazi owoyika uThixo eneBhayibhile, ngoko yayisoyika. IBhayibhile yayisiya ifumaneka yaye abantu bayifunda. Njengoko babeyifunda, babezibuza: ‘ILizwi likaThixo lithetha ndawoni ngentlambululo-miphefumlo, ngoopopu nangeekhadinali?’ Ngokokubona kwecawa, yayingumlo lo. Bangoobani ukuba baphikasane nabefundisi? Ngoko icawa yazilwela. Amadoda nabafazi babegwetywa kuba bengazamkeli izinto ezazifundiswa yicawa, ezinye zazo ezaziziimfundiso zobuhedeni zika-Aristotle noPlato, amadoda aweyephila ngaphambi kokuba uYesu Kristu azalwe. Icawa yayibagwebela ukufa, aze uRhulumente yena ababulale. Yayifuna abantu bayeke ukufunda iBhayibhile nokuphendulisana necawa. Elo qhinga lasebenza, kuba abaninzi bayeka. Nakuba kunjalo, abantu abambalwa abanesibindi babengafuni ukuthinjwa yiBhabhiloni Enkulu. Babesele benofifana ngeLizwi likaThixo, ngoko babefuna ukulazi ngakumbi! Esi yayisisiqalo sokukhulula abantu kunqulo lobuxoki.
14. (a) Yintoni eyanceda ekubeni iBhayibhile iqondwe ngakumbi ekupheleni kweminyaka yoo-1800? (b) Chaza izinto uMzalwan’ uRussell awazenzayo ngoxa wayefuna inyaniso?
14 Abaninzi ababefuna ukwazi iBhayibhile babalekela kumazwe apho icawa ingenafuthe kangako khona. Babefuna ukuyifundisisa baze bancokole nabanye ngayo kungekho mntu ubaxelela ukuba bafanele bacinge ntoni. IMerika lelinye laloo mazwe, apho uCharles Taze Russell nabanye baqalisa ukufundisisa iBhayibhile ekupheleni kweminyaka yoo-1800. Ekuqaleni, uMzalwan’ uRussell wayefuna ukwazi ukuba kwiinkonzo ezaziwayo yeyiphi eyayifundisa inyaniso. Wathelekisa izinto ezazifundiswa ziinkonzo ezininzi, nkqu nezingezozabuKristu kunye noko kufundiswa yiBhayibhile. Kungekudala wafumanisa ukuba ayikho nenye kuzo eyayisenza yonke into efundiswa liLizwi likaThixo. Wakha wadibana nabefundisi basekuhlaleni enethemba lokuba baza kuzamkela iimfundiso yena nabanye ababekunye naye abazifumana eBhayibhileni baze bazifundise amarhamente abo. Abefundisi babengenamdla waloo nto. ABafundi BeBhayibhile babemele baqonde oku: Babengenakukwazi ukuzidibanisa nabo bazimisele ukubambelela nkqi kunqulo lobuxoki.
15. (a) AmaKristu athinjwa nini yiBhabhiloni Enkulu? (b) Yeyiphi imibuzo eza kuphendulwa kwinqaku elilandelayo?
15 Ukuza kuthi ga ngoku, sifunde ukuba amaKristu enene athinjwa yiBhabhiloni kungekudala emva kokuba kufe abapostile. Kodwa kusekho le mibuzo ifuna ukuphendulwa: Bobuphi obunye ubungqina obukhoyo obubonisa ukuba kumashumi eminyaka ukuya kuthi ga ngo-1914, abathanjiswa babeqalisa ukukhululeka kwiBhabhiloni Enkulu? Yinyani na ukuba uYehova wacatshukiswa ngabakhonzi bakhe ngenxa yokuba isantya sokushumayela sathotha ngexesha leMfazwe Yehlabathi I? Ngaba ngelo xesha bakho abazalwana bethu abayeka ukungathathi cala waza uYehova akakholiswa ngabo? Owokugqibela, ukuba amaKristu athinjwa lunqulo lobuxoki ukususela ngenkulungwane yesibini yeXesha Eliqhelekileyo ukuya phambili, akhululeka nini? Yimibuzo emihle le. Iza kuphendulwa kwinqaku elilandelayo.


text:
Yintoni Ngokwenene Efundiswa YiBhayibhile?
Esi sixhobo sokufunda iBhayibhile senziwe ngohlobo lokuba sikuncede ufunde ngoko kuthethwa yiBhayibhile kwimixholo eyahlukahlukeneyo, kuquka othi isizathu sokuba sibandezeleke, oko kwenzekayo kuthi xa sisifa, indlela esinokulufumana ngayo ulonwabo ebomini njalo njalo.
Ngaba Yinjongo KaThixo Le?
Usenokuzibuza ngesizathu sokuba kubekho iingxaki ezininzi kangaka namhlanje. Ngaba ubusazi ukuba iBhayibhile ithi kuza kutshintsha kungekudala nokuba unokuzuza kolo tshintsho?
ISAHLUKO 1
Yiyiphi Inyaniso Ngokuphathelele UThixo?
Ngaba ucinga ukuba uThixo ukukhathalele? Funda ngobuntu bakhe nendlela onokusondela ngaye kuye.
ISAHLUKO 2
IBhayibhile—Incwadi Evela KuThixo
Inokukunceda njani iBhayibhile ukuba uhlangabezane neengxaki onazo? Kutheni umele uzikholelwe iziprofeto eziseBhayibhileni?
ISAHLUKO 3
Yintoni Injongo KaThixo Ngomhlaba?
Ngaba iya kuze izaliseke injongo kaThixo yomhlaba oyiparadesi? Ukuba kunjalo, nini?
ISAHLUKO 4
Ngubani UYesu Kristu?
Funda ngesizathu sokuba uYesu enguMesiya othenjisiweyo, imvelaphi yakhe nesizathu sokuba ekuphela koNyana ozelweyo.
ISAHLUKO 5
Intlawulelo—Esona Sipho Sikhulu SikaThixo
Yintoni intlawulelo? Unokungenelwa njani kuyo?
ISAHLUKO 6
Baphi Abafileyo?
Funda ngoko kuthethwa yiBhayibhile ngendawo abakuyo abafi nesizathu sokuba bafe.
ISAHLUKO 7
Ithemba Lokwenene Ngabantu Obathandayo Abafileyo
Ngaba uswelekelwe sisalamane okanye umhlobo wakho? Ngaba ungaphinde ubabone? Funda ngoko kufundiswa yiBhayibhile ngovuko.
ISAHLUKO 8
Buyintoni UBukumkani BukaThixo?
Abantu abaninzi bayawazi uMthandazo weNkosi. Litheth’ ukuthini ibinzana elithi: “Mabufike ubukumkani bakho”?
ISAHLUKO 9
Ngaba Siphila ‘Kwimihla Yokugqibela’?
Hlola izinto ezenziwa ngabantu nezimo zengqondo zabo ezibonisa ukuba ngoku siphila ‘kwimihla yokugqibela’ njengoko kuprofetwe ngazo eBhayibhileni.
ISAHLUKO 10
Izidalwa Zomoya—Indlela Ezisichaphazela Ngayo
IBhayibhile ithetha ngeengelosi needemon. Ngaba ezi zidalwa zomoya zikho? Ngaba zinokubuchaphazela ubomi bethu?
ISAHLUKO 11
Kutheni UThixo Evumela Ukubandezeleka?
Abantu abaninzi bacing’ ukuba kufanele kutyholwe uThixo ngako konke ukubandezeleka okusemhlabeni. Uthini wena? Funda ukuba uThixo uthi ziyintoni izizathu ezibangela ukuba avumele ukubandezeleka.
ISAHLUKO 12
Ukuphila Ngendlela Ekholisa UThixo
Ngaba inokwenzeka into yokuba siphile ubomi akholiswa bubo uYehova. Unokuba ngumhlobo wakhe.
ISAHLUKO 13
Imbono KaThixo Ngobomi
UThixo ukujonga njani ukuqhomfa, ukutofelw’ igazi nobomi besilwanyana?
ISAHLUKO 14
Indlela Yokwenza Intsapho Yakho Yonwabe
Uthando olwaboniswa nguYesu ngumzekelo onokuxeliswa ngabayeni, amakhosikazi nabantwana. Yintoni esinokuyifunda kuye?
ISAHLUKO 15
Unqulo Olumkholisayo UThixo
Izinto ezintandathu ezifanisa unqulo lokwenyaniso.
ISAHLUKO 16
Lumele Ngokuqinileyo Unqulo Lokwenyaniso
Ziziphi iingxaki onokudibana nazo xa uchazela abanye ngeenkolelo zakho? Ungathetha njani ngazo ungakhange ukhubekise mntu?
ISAHLUKO 17
Sondela KuThixo Ngomthandazo
Ngaba uThixo uyaphulaphula xa uthandaza? Ukuze siphendule lo mbuzo, sifanele sazi oko kufundiswa yiBhayibhile ngomthandazo.
ISAHLUKO 18
Ubhaptizo Nolwalamano Lwakho NoThixo
Ngawaphi amanyathelo ofanele uwathabathe ukuze ufanelekele ukubhaptizwa? Funda ukuba kuthetha kuthini nendlela olufanele lwenziwe ngayo.
ISAHLUKO 19
Qhubeka Umthanda UThixo
Sinokulubonisa njani uthando nombulelo ngako konke oko uThixo akwenzileyo?
ISIHLOMELO
Igama LikaThixo—Ukusetyenziswa Kwalo Nentsingiselo Yalo
Igama likaThixo liye lasuswa kwiinguqulelo ezininzi zeBhayibhile. Ngoba? Ngaba kubalulekile ukusebenzisa igama likaThixo?
ISIHLOMELO
Indlela Isiprofeto SikaDaniyeli Esikuchaza Ngayo Ukufika KukaMesiya
UThixo wakuxela ukufika kukaMesiya kwiminyaka engaphezu kweyi-500 ngaphambi kokuba afike. Funda ngesi siprofeto sibangel’ umdla!
ISIHLOMELO
UYesu Kristu—UMesiya Othenjisiweyo
UYesu wazizalisekisa zonke iziprofeto zeBhayibhile ezingoMesiya. Hlola eBhayibhileni yakho enoba ezi ziprofeto zazaliseka ngokweenkcukacha kusini na.
ISIHLOMELO
Inyaniso NgoYise, UNyana, NoMoya Oyingcwele
Abantu abaninzi bakholelwa ekubeni imfundiso kaThixo Oneziqu Ezithathu ifundiswa yiBhayibhile. Ngaba yinyaniso leyo?
ISIHLOMELO
Isizathu Sokuba AmaKristu Okwenyaniso Engawusebenzisi Umnqamlezo Kunqulo Lwawo
Ngaba ngokwenene uYesu wafela emnqamlezweni? Zifundele impendulo eBhayibhileni.
ISIHLOMELO
ISidlo SeNkosi Sangokuhlwa—Isikhumbuzo Esimzukisayo UThixo
AmaKristu ayalelwa ukuba enze iSikhumbuzo sokufa kukaKristu. Simele senziwe nini yaye njani?
ISIHLOMELO
“Umphefumlo” ‘Nomoya’—Athetha Ukuthini Kanye Kanye La Magama?
Abantu abaninzi bacinga ukuba xa umntu efile kukho inxalenye engabonakaliyo ephuma emzimbeni ize iqhubeke iphila. Lithini iLizwi likaThixo?
ISIHLOMELO
Yintoni IShiyol NeHadesi?
Ezinye iinguqulelo zeBhayibhile zisebenzisa igama elithi “ingcwaba” okanye “isihogo” xa zithetha ngeShiyol neHadesi. Atheth’ ukuthini kanye kanye la magama?
ISIHLOMELO
IMini Yomgwebo—Iyintoni?
Funda ngendlela iMini Yomgwebo eza kuba yintsikelelo ngayo kubantu bonke.
ISIHLOMELO
Owe-1914—Unyaka Obalulekileyo Kwisiprofeto SeBhayibhile
Bubuphi ubungqina obuseBhayibhileni bokuba owe-1914 yayingunyaka obalulekileyo?
ISIHLOMELO
Ngubani UMikayeli Isiphatha-zingelosi?
IBhayibhile iyasichazela ngesi siphatha-zingelosi sinamandla. Funda okungakumbi ngaye nangoko akwenzayo ngoku.
ISIHLOMELO
Oko Ikuko “IBhabhiloni Enkulu”
Incwadi yeSityhilelo ithetha ngehenyukazi elibizwa ngokuba yiBhabhiloni Enkulu. Ngaba libhinqa lokoqobo? Ithini iBhayibhile ngalo?
ISIHLOMELO
Ngaba UYesu Wazalwa NgoDisemba?
Cinga ngemozulu yexesha lonyaka uYesu awazalwa ngalo. Isixelela ntoni loo nto?
ISIHLOMELO
Ngaba Sifanele Sizibhiyozele Iiholide?
Ithini imvelaphi yeeholide ezininzi ezidumileyo kwindawo ohlala kuyo? Ingakothusa impendulo.


text:
EMPOWER-FIDELITAS, UABIkhadi engabonakaliyo
EMPOWER-FIDELITAS, UAB
Amandla kunye nezibonelelo zendalo, Construction, ireal estate, Efektri, Energy alternative, Iifama zomoya +19
Ushicelelo
I-V 8:00-17:00
- EMPOWER-FIDELITAS, UAB
Iziqinisekiso
Imephu
Umsebenzi udidi
Amandla kunye nezibonelelo zendalo, Construction, ireal estate, Efektri, Energy alternative, Iifama zomoya, Imigca power, Izakhiwo metal izakhiwo, Izicelo industrial, Kugrunjwe, Kuyilo womnatha engineering, Kwiinkampani zokwakha, Kwinkampani yokwakha, Ukufakelwa izakhiwo metal, Ukwakhiwa metal, Ukwakhiwa uthungelwano zobunjineli, Umsebenzi design, Umsebenzi isivumelwano, Uthungelwano engineering, Uthungelwano zobunjineli ngaphandle, Uyilo, Works, Yokwakha isakhiwo, Zobunjineli communications, Zoyilo
Ikhowudi qr
vCard
Website
Igama site: Bokštų statyba | Empower


text:
Ngaba IBhayibhile Ithetha Ngobomi BukaYesu Ngendlela Echanileyo?
Impendulo esuka eBhayibhileni
Kwincwadi yakhe ethetha ngobomi bukaYesu, umbhali weBhayibhile uLuka wabhala wathi: “
Ndiye ndazilanda zonke izinto ukususela kwasekuqaleni ngokuchanileyo.”—Luka 1:3.
Abanye abantu bathi ingxelo yeencwadi zeVangeli ethetha ngobomi bukaYesu—ezibhalwe ngabantu awayephila nabo uMateyu, uMarko, uLuka kunye noYohane—yatshintshwa malunga nenkulungwane yesine.
Noko ke, kuye kwafunyanwa inxalenye yeVangeli kaYohane eYiputa ekuqaleni kwenkulungwane yama-20. Ibizwa ngokuba yiPapyrus Rylands 457 (P52) yaye igcinwe kwiThala likaJohn Rylands, eManchester, eNgilani. Ineevesi zeBhayibhile esizazinamhlanje ngokuba nguYohane 18:31-33, 37, 38.
Lo ngowona mbhalo-ngqangi wakudala owaziwayo weZibhalo ZesiGrike zamaKristu. Abaphengululi abaninzi bathi wabhalwa malunga no-125 C.E., kwiminyaka emalunga nama-25 kuphela emva kokubhalwa kwalo mbhalo. Amazwi akulo mbhalo-ngqangi aphantse afane twatse nalawo aye abhalwa kamva.
Funda Okungakumbi
Isizathu Sokuba Unokuzithemba Iincwadi ZeVangeli
Funda ubungqina obukwimibhalo-ngqangi yamandulo.


text:
Ukukhonza Ngaphandle Kokuzisola
“Ndiyazilibala izinto ezingasemva ndize ndolulele kwizinto ezingaphambili.”—FIL. 3:13.
1-3. (a) Kutheth’ ukuthini ukuzisola, yaye kunokusichaphazela njani? (b) Yintoni esinokuyifunda kuPawulos ngokukhonza uThixo ngaphandle kokuzisola?
ENYE imbongi yakha yathi: “Kuwo onke amazwi akhe athethwa okanye abhalwa, alikho elibuhlungu njengelithi: ‘Akwaba!’”[1] Le mbongi nguJ. G. Whittier, ibe wayebhekisela kwezo zinto sidla ngokuzisola ngazo sisithi, akwaba sasizenze ngenye indlela. “Ukuzisola” yintlungu eba sengqondweni, ukukhathazwa yinto oyenzileyo okanye oye wayiyeka akwayenza, ize imane “ikulilisa.” Sonke sinezinto esithi ukuba besinokubuyisela izinto emva, besiya kuzenza ngenye indlela. Ziziphi wena ozisolayo ngazo?
2 Bakho abantu abaye benza iimpazamo ezinzulu, de benza nezono ezinzulu. Bambi akukhonto imbi bayenzileyo, nto nje bayazibuza enoba izinto abaye bazikhetha ebomini zezona zibhetele kusini na. Abanye baye balibala ngezinto zexesha elidlulileyo baza baqhubeka nobomi. Kukho nabo bathi behleli nje babe besithi, “akwaba” ngenxa yezinto ezadlulayo. (INdu. 51:3) Kuthekani ngawe? Ngaba unqwenela kuthi kanti ubunokumkhonza uThixo ngaphandle kokuzisola—enoba uqala namhlanje ukusa phambili? Ngaba ukho umzekelo esinokufunda kuwo? Ingangokabani omnye, ngaphandle kwalowo wompostile uPawulos.
3 Ngexesha lakhe, uPawulos wenza iimpazamo ezinkulu kunye nezigqibo zobulumko. Wayezisola gqitha ngezinto awazenzayo, kodwa wafunda ukutsolisa amehlo akhe ekwenzeni ukuthanda kukaThixo kangangoko. Makhe sibone ukuba umzekelo wakhe uza kusifundisa ntoni ngokukhonza uThixo ngaphandle kokuzisola.
IKHONDO AWAYEZISOLA NGALO UPAWULOS
4. Liliphi ikhondo eliphosakeleyo awazisola ngalo uPawulos?
4 EsengumFarisi oselula, uPawulos wenza izinto awazisolayo ngazo kamva. Ngokomzekelo, wayephambili kwiphulo lenkohlakalo yokutshutshiswa kwabafundi bakaKristu. Ingxelo yeBhayibhile isixelela ukuba ngokukhawuleza emva kokubulawa kukaStefano ngenxa yokholo, “uSawule [owaba nguPawulos kamva] . . . waqhubana ngokuneengcwangu nebandla. Wayengenela izindlu ngezindlu, erhuqela phandle amadoda nabafazi, abanikele entolongweni.” (IZe. 8:3) Umphengululi uAlbert Barnes wathi igama lesiGrike eliguqulelwe ngokuthi “waqhubana ngokuneengcwangu” “libinzana elinamandla elibonisa inzondelelo nokuqatsela kwendlela [uSawule] awayeyenza ngayo loo ntshutshiso.” UBarnes uthi, “ngobundlobongela uSawule wahlasela ibandla lamaKristu kanye njengerhwamncwa.” NjengomYuda ozinikeleyo, uSawule wayekholelwa ukuba uThixo wayefuna atshabalalise amaKristu. Ngoko watshutshisa amaKristu ngenkohlakalo, ‘ewafuthela ngesisongelo nokuwabulala kokubini amadoda nabafazi,’ ezama ukuwatshabalalisa.—IZe. 9:1, 2; 22:4. *
5. Chaza indlela awaguqulwa ngayo uSawule ekutshutshiseni abalandeli bakaYesu waza washumayela ngoKristu.
5 USawule wayezimisele ukuya eDamasko, ukuze abakhuphele ngaphandle kwemizi yabo abafundi bakaYesu, abarhuqele eYerusalem baye kujamelana nengqumbo yeSanhedrin. Kodwa watsho phantsi, kuba wayesilwa neNtloko yebandla lamaKristu. (Efe. 5:23) Ngoxa esendleni eya apho, wagagana noYesu waza wabethwa kukukhanya watyhaphaka amehlo. Emva koko, wathunyelwa eDamasko ukuze alindele imiyalelo engakumbi. Siyayazi into eyenzekayo emva koko.—IZe. 9:3-22.
6, 7. Yintoni ebonisa ukuba uPawulos wayeziqonda kakuhle iimpazamo ezibuhlungu zangaphambili?
6 UPawulos waguquka ngokupheleleyo esakuba ngumKristu. Wayeka ukuba lutshaba lobuKristu, waza wangumququzeleli wabo. Sekunjalo, kamva wabhala oku ngaye: “Kambe ke, nivile ngehambo yam yangaphambili ebuYudeni, ukuba ndalitshutshisa ngokugqithiseleyo ibandla likaThixo, ndiliphanzisa.” (Gal. 1:13) Kamva waphinda wakhankanya ukuzisola kwakhe ngekhondo langaphambili xa wayebhalela abaseKorinte, abaseFilipi noTimoti. (Funda eyoku-1 kwabaseKorinte 15:9; Fil. 3:6; 1 Tim. 1:13) UPawulos zazimphatha iintloni xa ebhala ngezo zinto, kodwa akazange azigalele amanzi ngathi zange zenzeke. Wayeqonda kakuhle ukuba wayenze iimpazamo ezingathethekiyo.—IZe. 26:9-11.
7 Umphengululi weBhayibhile uFrederic W. Farrar wathi xa sicinga ngendlela ebuhlungu ngayo indima kaPawulos yokutshutshisa amaKristu, simele siluqonde kakuhle udano awayenalo nendlela amele ukuba wayegxekwa ngayo ngabanye. Kusenokwenzeka ukuba xa etyelele kwamanye amabandla, wayekhe adibane nabazalwana abaqalayo ukumbona baze bathi, ‘Oo, kanti nguwe uPawulos—nguwe lo wawusitshutshisa!’—IZe. 9:21.
8. Wavakalelwa njani uPawulos ngothando nenceba awayenzelwa nguThixo noYesu, ibe sifunda ntoni thina koku?
8 UPawulos wayeqonda ukuba ekuphela kwento enokumnceda akwazi ukuphumeza ubulungiseleli bakhe, bububele bukaThixo obungasifanelanga. Kwiincwadi zakhe ezili-14 ukhankanya inceba kaThixo izihlandlo ezimalunga nama-90, ngaphezu kwabanye ababhali beBhayibhile. (Funda eyoku-1 kwabaseKorinte 15:10.) UPawulos wayixabisa gqitha inceba ayenzelwe nguThixo, kangangokuba wenza konke okusemandleni ukuze ambulele. Ngenxa yoko ‘wasebenza ukubagqitha bonke’ abanye abapostile. Lo mzekelo kaPawulos ubonisa phandle ukuba xa sizivuma izono zethu size siguquke, ngedini lentlawulelo likaYesu, uYehova ukulungele ukuxolela nezona zono zinzulu sinazo. Ukuba ucinga ukuba izono zakho zinzulu gqitha kangangokuba nedini lentlawulelo likaKristu alizilingenanga, umele ukhumbule lo mzekelo kaPawulos! (Funda eyoku-1 kuTimoti 1:15, 16.) Nangona uPawulos wamtshutshisa ngokuqatha uKristu, wabhala wathi: ‘UNyana kaThixo wandithanda de wazinikela ngenxa yam.’ (IZe. 9:5; Gal. 2:20) UPawulos wafunda ukukhonza uThixo ngamandla akhe onke ukuze kungabikho nto anokuphinda azisole ngayo. Ngaba yiloo nto oyifundileyo nawe?
NGABA UNEZINTO OZISOLA NGAZO?
9, 10. (a) Ziziphi izinto ezinokuxhalabisa abakhonzi bakaYehova? (b) Kutheni kungancedi nganto ukuhlala sizixhalabise ngeempazamo ezidlulileyo?
9 Ngaba kukho izinto owazenzayo nozisolayo ngazo? Ngaba unqwenela kuthi kanti wasebenzisa ixesha namandla akho kwizinto ezibaluleke ngakumbi? Ngaba ukhe wenza into ebuhlungu kwabanye? Kusenokwenzeka ukuba kukho nto ithile ozisolayo ngayo ngenxa yezizathu ezithile. Yintoni ke onokuyenza ngayo?
10 Kukho abantu abahlala bexhalabile! Ukuhlala uxhalabile kuthetha ukuzisola, ukuzingcungcuthekisa, nokuzitshutshisa. Kubangela ubani ahlale exhalabile. Ngaba zikho iingxaki ezilungiswa kukuxhalaba? Nakanye! Nqwa nokungqisha ndawonye de uphelelwe ngamandla kungekho ndawo ufika kuyo! Kunokuhlala uxhalabile, kubhetele uzame ukuyilungisa loo ngxaki. Usenokucela uxolo kumntu omonileyo ukuze nibe seluxolweni. Cinga ngento ebangele ukuba wenze loo mpazamo ukuze ungayiphindi. Maxa wambi kusenokufuneka unyamezele imiphumo ebangelwe ziimpazamo ozenzileyo. Kodwa kona ukuzixhalabisa ngeempazamo ezidluleyo akuyi kukunceda nganto ngaphandle kokukutheza amandla ungakwazi ukukhonza uThixo.
11. (a) Yintoni esimele siyenze ukuze uYehova asenzele inceba nobubele bothando? (b) IBhayibhile ithi simele senze ntoni ukuze sibe noxolo lwengqondo xa sixhalatyiswa ziimpazamo ezidlulileyo?
11 Abanye baye bacinge ukuba abasaxabisekanga kuThixo ngenxa yeempazamo zexesha elidluleyo. Bavakalelwa ukuba uThixo akanakuze abenzele inceba, ngenxa yobunzulu beempazamo zabo okanye ngenxa yokuziphindaphinda. Kodwa, inyaniso kukuba, enoba yintoni abayenzileyo banokuguquka, bashiye ikhondo labo baze bacele uThixo abaxolele. (IZe. 3:19) Nabo uYehova unokubenzela inceba nothando kanye njengokuba esoloko esenza kwabaninzi. Uya kuxolela nabani na ozithobayo, aze aguquke ngokunyaniseka. UYehova wamxolela uYobhi, owathi: “Ndiyaguquka ndiseluthulini naseluthuthwini.” (Yobhi 42:6) Ngamana sonke singathobela oko kuthethwa yiBhayibhile ukuze sibe noxolo lwengqondo: “Okugubungelayo ukunxaxha kwakhe akayi kuphumelela, kodwa okuvumayo aze akushiye uya kwenzelwa inceba.” (IMize. 28:13; Yak. 5:14-16) Simele sizivume izono zethu kuThixo, sithandazele ukuba asixolele emva koko silungise izenzo zethu. (2 Kor. 7:10, 11) Emva kokuba senze konke oku, siya kufumana inceba kaYehova ‘oxolela ngokukhulu.’—Isa. 55:7.
12. (a) Yintoni esiyifundayo kuDavide ngendlela yokuhlangabezana nokutyiwa sisazela? (b) Kutshiwo ngayiphi ingqiqo ukuba uYehova uyazisola, ibe kusinceda njani ukwazi oko? (Funda ibhokisi.)
12 Umthandazo yeyona ndlela uThixo anokusinceda ngayo. Kwenye yeendumiso zakhe ezichukumisayo, uDavide wavakalisa ukholo awayenalo lokuba uYehova wayewuphendule umthandazo wakhe. (Funda iNdumiso 32:1-5.) Njengokuba uDavide evuma, ukucinezela isazela esimtyayo kwamngcungcuthekisa kanobom! Kuyabonakala ukuba oku kwamphazamisa engqondweni nasemzimbeni watsho waphelelwa luvuyo ngenxa yokufihla isono sakhe. Wancedwa yintoni ukuze axolelwe yaye akhululeke? Wavuma isono sakhe kuThixo. UYehova wayiphendula imithandazo kaDavide waza wamomeleza ukuba atyhalele phambili nobomi ukuze aqhubeke esenza okulungileyo. Ngokufanayo, ukuba uthandaza ngokusuka entliziyweni umele uqiniseke ukuba uYehova uya kukuxolela. Ukuba usazisola ngeempazamo ezidlulileyo, yenza oko unako ukuze uzilungise emva koko ube nokholo lokuba uYehova ukuxolele!—INdu. 86:5.
CINGA NGEKAMVA
13, 14. (a) Yiyiphi eyona nto simele sizixhalabise ngayo? (b) Yiyiphi imibuzo enokusinceda sicingisise ngeyona nto siyenzayo ngoku?
13 Yinyaniso ukuba sinokufunda kwizinto ezidluleyo, kodwa asinakuhlala sizixhalabisa ngazo. Simele sizixhalabise ngobomi bangoku nobexesha elizayo. Yintoni esiyenzayo ngoku, okanye esingayenziyo, esiya kuthi akwaba sasingayenzanga okanye akwaba sasiyenze ngolunye uhlobo? Ngaba uThixo simkhonza ngendlela eya kwenza singazisoli ngomso?
14 Njengokuba imbandezelo enkulu ikufuphi, kuya kuba bubulumko ukuzibuza oku: ‘Ngaba andinakwenza okungakumbi enkonzweni kaThixo? Kutheni ndingengovulindlela nje? Ndibanjwe yintoni ndingabi sisicaka solungiselelo nje? Ngaba ndizama kangangoko ukwambatha ubuntu obutsha? Ngaba ndiyakufanelekela ukuphila kwihlabathi elitsha likaYehova?’ Kunokube sizisola ngezinto esingakhange sikwazi ukuzenza, simele sicinge ngezinto esizenzayo ngoku size siqinisekise ukuba senza konke esinako ekukhonzeni uYehova. Simele senze izigqibo esingayi kuzisola ngazo ngomso.—2 Tim. 2:15.
UNGAZE UZISOLE NGENKONZO ENGCWELE
15, 16. (a) Ziziphi iintlobo zenkonzo yokuzincama eziye zenziwa ngabaninzi ukuze inkonzo kaThixo ibe kwindawo yokuqala kubomi babo? (b) Kutheni singamele sizisole ngayo nayiphi na inkonzo yokuzincama esiyenzileyo ukuze senze inkonzo kaThixo?
15 Kuthekani ngabo baye bazincama ngokukhonza uYehova ixesha elizeleyo? Mhlawumbi wancama umsebenzi ohlawulayo okanye ishishini eliqhuba kakuhle waza waphila ubomi obulula ukuze ube nexesha elingakumbi lokukhonza uYehova. Mhlawumbi uye wahlala ungatshatanga okanye ukuba utshatile, wagqiba ekubeni ungabi nabantwana ukuze ukwazi ukuphumeza ezinye iintlobo zenkonzo yexesha elizeleyo obungayi kuzifumana ukuba ubunabo—inkonzo yaseBheteli, ukwakha kumazwe ngamazwe, umsebenzi wesiphaluka, okanye ukuba ngumthunywa wevangeli. Ekubeni ngoku usaluphala kule nkonzo, ngaba umele uzisole ngokukhetha yona? Ngaba umele uvakalelwe kukuba waphazama yayingekabi lixesha lokungena kuyo? Nakanye!
16 Wakhetha le nkonzo ngenxa yokuba umthanda gqitha uYehova yaye unomnqweno ongazenzisiyo wokunceda abanye ababefuna ukumkhonza. Akumele ucinge ukuba ubomi bakho ngebubhetele ukuba wawungangenelelanga le nkonzo. Umele uvuyiswe kukwazi ukuba wenza ukhetho olufanelekileyo olwalulungele imeko yakho. Umele ube nemihlali ngokuba uYehova wamnika okona kulungileyo. Akanakuze ayilibale inkonzo yakho yokuzincama. Kubomi bokwenene obuzayo, uya kukuvuza ngeentsikelelo ezingenakuthelekiswa nayo nantoni na onokuyicinga!—INdu. 145:16; 1 Tim. 6:19.[15]
OKO UNOKUKWENZA UKUZE UNGAZISOLI
17, 18. (a) Yintoni eyanceda uPawulos wakhonza uThixo ngendlela awayengenakuphinde azisole ngayo? (b) Yiyiphi indlela onokumxelisa ngayo ekukhonzeni uYehova?
17 Yintoni eyanceda uPawulos wakhonza uThixo ngendlela awayengenakuphinde azisole ngayo? Inguqulelo yeBhayibhile kaJ. B. Phillips, iwabeka ngolu hlobo amazwi kaPawulos: “Ndizishiya ngasemva izinto ezidlulileyo ndize izandla zam ndizixakekise ngezinto ezingaphambili njengoko ndikhangele emvuzweni.” (Funda eyabaseFilipi 3:13, 14.) UPawulos akazange azilibazise ngokucingana nekhondo eliphosakeleyo lobuYuda awayengasekho kulo. Into awayenzayo, wabhokoxa onke amandla akhe ukuze afumane umvuzo wobomi obungunaphakade.
18 Sonke sinokufunda nto kula mazwi kaPawulos. Kunokuhlala sizixhalabisa ngezinto ezidlulileyo esingenakuzitshintsha, simele sikhangele phambili kwizinto esinokuzenza ukuze sifumane umvuzo. Sisenokungakwazi ukuzilibala iimpazamo ezidlulileyo, kodwa asimele sihlale sizihlab’ amadlala ngenxa yazo. Simele siziphose ngasemva, sikhonze uThixo ngamandla ethu onke size sikhangele kwikamva elimangalisayo asilungiselele lona!
^ isiqe. 4 IBhayibhile ibonisa kaninzi ukuba abafazi babephakathi kwabantu abatshutshiswa nguPawulos, nto leyo ebonisa ukuba babenegalelo ekushunyayelweni kweendaba ezilungileyo ngenkulungwane yokuqala, kanye njengokuba kunjalo nanamhlanje.—INdu. 68:11.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
25 Lilo eli ilizwi elafikayo kuYeremiya ngokuphathelele bonke abantu bakwaYuda ngonyaka wesine kaYehoyakim+ unyana kaYosiya, ukumkani wakwaYuda, oko kukuthi, unyaka wokuqala kaNebhukaderetsare ukumkani waseBhabhiloni;
2 elo uYeremiya umprofeti walithethayo ngokuphathelele bonke abantu bakwaYuda nangokuphathelele bonke abemi baseYerusalem, lisithi:
3 “Ukususela kunyaka weshumi elinesithathu kaYosiya+ unyana ka-Amon, ukumkani wakwaYuda, kude kuse kule mini, le minyaka ingamashumi amabini anesithathu ilizwi likaYehova lifikile kum, kwaye ndahlala ndilithetha kuni, ndivuka ekuseni ndize ndithethe, kodwa aniphulaphulanga.+
4 Yaye uYehova wathumela kuni bonke abakhonzi bakhe abaprofeti, evuka ekuseni aze abathumele, kodwa aniphulaphulanga,+ ningathobanga nendlebe yenu ukuze niphulaphule,+
5 bona besithi, ‘Khanincede nibuye, wonk’ ubani endleleni yakhe embi nasebubini bezenzo zenu,+ nize niqhubeke nihlala emhlabeni uYehova awaninika wona nina nookhokho benu ukususela kudala ukusa kwixesha elide elizayo.+
6 Ningalandeli abanye oothixo ukuze nibakhonze, niqubude kubo, ukuze ningandicaphukisi ngomsebenzi wezandla zenu, nokuze ndingazibizeli intlekele.’+
7 “‘Kodwa anindiphulaphulanga,’ utsho uYehova, ‘ukuze nindicaphukise ngomsebenzi wezandla zenu, kuze kube yintlekele kuni.’+
8 “Ngoko ke utsho uYehova wemikhosi ukuthi, ‘“Ngenxa yokuba ningawathobelanga amazwi am,
9 yabona, ndiya kuthumela kuzo zonke iintsapho zasemntla,”+ utsho uYehova, “ndithumele nakuNebhukaderetsare ukumkani waseBhabhiloni, umkhonzi wam,+ ndibazise nxamye neli lizwe+ nabemi balo nazo zonke ezi ntlanga zijikelezileyo;+ ndiza kubatshabalalisa ndize ndibenze into yokukhwankqiswa nento yokubethelwa umlozi+ neendawo eziphanzileyo ukusa kwixesha elingenammiselo.+
10 Yaye ndiza kusitshabalalisa kubo isandi sokugcoba nesandi sokuba nemihlali,+ ilizwi lomyeni nelizwi lomtshakazi,+ isandi selitye lokuguba+ nokukhanya kwesibane.+
11 Neli lizwe lonke limele libe yindawo ephanzileyo, into yokukhwankqiswa, nezi ntlanga ziya kumkhonza ukumkani waseBhabhiloni iminyaka engamashumi asixhenxe.”’+
12 “‘Kothi ke yakuzaliseka iminyaka engamashumi asixhenxe+ ndimphendulise ukumkani waseBhabhiloni nolo hlanga,’+ utsho uYehova, ‘ngenxa yesiphoso sabo, kwanelizwe lamaKhaledi,+ kwaye ndiza kulenza inkangala ephanzileyo ukusa kwixesha elingenammiselo.+
13 Ndiza kulizisela elo lizwe onke amazwi am endiwathethileyo nxamnye nalo, kona kanye konke oko kubhaliweyo kule ncwadi uYeremiya akuprofetileyo nxamnye nazo zonke iintlanga.+
14 Kuba bona ngokwabo, iintlanga ezininzi nookumkani abakhulu,+ babaxhaphazile njengezicaka;+ kwaye ndiza kubabuyekeza ngokokusebenza kwabo nangokomsebenzi wezandla zabo.’”+
15 Kuba utshilo kum uYehova uTHIXO kaSirayeli ukuthi: “Thabatha le ndebe yewayini yomsindo esandleni sam, useze ngayo zonke iintlanga endikuthumela kuzo.+
16 Yaye zimele zisele, zihexe zize zibe njengabantu abanempambano ngenxa yekrele endilithumela phakathi kwazo.”+
17 Ndaza ke ndayithabatha indebe leyo esandleni sikaYehova ndaza ndaziseza zonke iintlanga uYehova awayendithumele kuzo:+
18 ezizezi, iYerusalem nezixeko zakwaYuda nookumkani bayo, iinkosana zayo, ukuba ndizenze indawo ephanzileyo, into yokukhwankqiswa,+ into yokubethelwa umlozi nesiqalekiso, kanye njengakule mini;+
19 uFaro ukumkani waseYiputa nabakhonzi bakhe neenkosana zakhe nabo bonke abantu bakhe;+
20 nalo lonke iqela elingumxube, nabo bonke ookumkani belizwe lakwaUtse,+ nabo bonke ookumkani belizwe lamaFilisti+ naseAshkelon+ naseGaza+ nase-Ekron+ nentsalela yaseAshdode;+
21 uEdom+ noMowabhi+ noonyana baka-Amoni;+
22 nabo bonke ookumkani baseTire+ nabo bonke ookumkani baseSidon+ nabo bonke ookumkani besiqithi esikummandla wolwandle;
23 noDedan+ noTema+ noBhuze nabo bonke abo baneenwele ezinquthuliweyo ezintlafunweni;+
24 nabo bonke ookumkani bama-Arabhu+ nabo bonke ookumkani beqela elingumxube elihlala entlango;
25 nabo bonke ookumkani baseZimri nabo bonke ookumkani base-Elam+ nabo bonke ookumkani bamaMedi;+
26 nabo bonke ookumkani basemntla abakufuphi nabakude, omnye emva komnye, nazo zonke ezinye izikumkani zomhlaba eziphezu komhlaba; nokumkani waseSheshaki+ uya kusela emva kwabo.
27 “Kwaye umele uthi kubo, ‘Utsho uYehova wemikhosi, uTHIXO kaSirayeli, ukuthi: “Selani, ninxile, nigabhe nize niwe kangangokuba ningabi nakuvuka+ ngenxa yekrele endilithumela phakathi kwenu.”’+
28 Ukuba bathe bala ukuthabatha indebe leyo esandleni sakho ukuze basele, uze uthi kubo, ‘Utsho uYehova wemikhosi ukuthi: “Nakanjani na niya kusela.+
29 Kuba, ndiqala phezu kwesixeko esibizwe ngegama lam ukuzisa intlekele,+ yaye ningakhululeka na nina nangayiphi na indlela ekohlwayweni?”’+
“‘Aniyi kukhululeka ekohlwayweni, kuba ndibiza ikrele nxamnye nabo bonke abemi bomhlaba,’ utsho uYehova wemikhosi.
30 “Wena ke, uya kuprofeta kubo onke la mazwi, uthi kubo, ‘UYehova uya kugquma ephezulu,+ kwaye uya kukhupha ilizwi lakhe ekwindawo yakhe engcwele yokuhlala.+ Nakanjani na uya kugquma ekwindawo yakhe yokuhlala. Ngokukhwaza okunjengoko kwabo baxovula isixovulelo sewayini uya kuvuma nxamnye nabo bonke abemi bomhlaba.’+
31 “‘Ngokuqinisekileyo ingxolo iya kufikelela kweyona nxalenye ithe qelele yomhlaba, kuba uYehova ubambene neentlanga.+ Umele ngokobuqu agwebe inyama yonke.+ Ke bona abangendawo, umele abanikele ekreleni,’+ utsho uYehova.
32 “Utsho uYehova wemikhosi ukuthi, ‘Khangela! Kuphuma intlekele eluhlangeni ukusa eluhlangeni,+ nesivuthuvuthu esikhulu siya kuvuswa kweyona mimandla ithe qelele yomhlaba.+
33 Yaye abo babuleweyo nguYehova ngaloo mini ngokuqinisekileyo baya kususela kwesinye isiphelo somhlaba base kwesinye isiphelo somhlaba.+ Abayi kwenzelwa sijwili, bengayi kuhlanganiswa okanye bangcwatywe.+ Baya kuba njengomgquba phezu komhlaba.’+
34 “Bhombolozani, balusi, nize nidanduluke!+ Bhuqabhuqani,+ zingangamsha zomhlambi,+ ngenxa yokuba izalisekile imihla yenu yokuxhela nokuchithachitheka kwenu,+ yaye niya kuwa njengesitya esinqwenelekayo!+
35 Nendawo yokusabela itshabalele kubalusi, nendlela yokubaleka kwiingangamsha zomhlambi.+
36 Phulaphulani! Isikhalo sabalusi, nokubhomboloza kweengangamsha zomhlambi, kuba uYehova uyaliphanga idlelo lazo.
37 Neendawo zabo zokuhlala ezinoxolo zibhuqiwe ngenxa yomsindo ovuthayo kaYehova.+
38 Uyishiyile indawo yakhe esekusithekeni kanye njengengonyama entsha enesingci,+ kuba ilizwe labo liye lanjengento yokukhwankqiswa ngenxa yekrele elidlakazelisayo nangenxa yomsindo wakhe ovuthayo.”+
Yithumele
Yithumele
Yeremiya 25
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=24&Chapter=25&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D25%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
UYehova
—Oyena Mhlobo Usenyongweni
“[UAbraham] wabizwa ngokuba ‘ngumhlobo kaYehova.’”—YAK. 2:23.
1. Ziziphi izinto esikwaziyo ukuzenza ngenxa yokuba sidalwe ngokomfanekiselo kaThixo?
SIWAQHELE gqitha amazwi athi: “Nguyis’ ehleli,” xa kubhekiselwa kumntwana ofana okanye owenz’ izinto njengoyise. Yinyaniso ukuba abantwana abaninzi bayafana nabazali babo. Kaloku, mzali ngamnye uye adlulisele imizila yakhe yemfuza emntwaneni. UYehova, uBawo wethu wasezulwini, unguMniki-bomi. (INdu. 36:9) Ekubeni singabantwana bakhe, thina bantu sinazo izinto esifana ngazo naye. Kuba sidalwe ngokomfanekiselo wakhe, siyakwazi ukuqiqa, ukwenza izigqibo nokwakha ubuhlobo size sibulondoloze.—Gen. 1:26.
2. Yintoni ebangela ukuba uYehova abe nguMhlobo wethu osenyongweni?
2 UYehova unako ukuba nguMhlobo wethu osenyongweni. Obo buhlobo bubangelwa yinto yokuba esithanda, nathi sinokholo kuye nakuNyana wakhe. UYesu wathi: “UThixo walithanda kakhulu ihlabathi kangangokuba wanikela ngoNyana wakhe okuphela kwamzeleyo, ukuze wonk’ ubani obonisa ukholo kuye angatshabalali kodwa abe nobomi obungunaphakade.” (Yoh. 3:16) Mininzi imizekelo yabantu abaye baba nolwalamano oluhle noYehova. Makhe siqwalasele emibini kuyo.
‘UABRAHAM UMHLOBO WAM’
3, 4. Chaza umahluko phakathi kobuhlobo buka-Abraham noYehova nobo benzala yakhe noYehova.
3 Ethetha ngosolusapho nokhokho wamaSirayeli, uYehova wathi: ‘UAbraham umhlobo wam.’ (Isa. 41:8) Yintoni eyabangela ukuba le ndoda ithembekileyo ibe nobuhlobo obungagungqiyo noMdali wayo? Yaba lukholo lwayo.—Gen. 15:6; funda uYakobi 2:21-23.
4 Ekuqaleni, uYehova wayenguYise noMhlobo wenzala ka-Abraham eyaba luhlanga lukaSirayeli mandulo. Noko ke, okubuhlungu kukuba yaphulukana nabo obo buhlobo noThixo. Ngoba? Ngenxa yokuba yaphelelwa lukholo kuYehova nakwizithembiso zakhe.
5, 6. (a) Yintoni eyabangela ukuba ube ngumhlobo kaYehova? (b) Yiyiphi imibuzo esimele sizibuze yona?
5 Okukhona ufunda ngoYehova, kokukhona usiba nokholo ngakumbi kuye, uze umthande ngakumbi. Cinga ngemini owafumanisa ngayo ukuba uThixo unguMntu wokwenene, umntu onokuba nolwalamano olusenyongweni naye. Weva nokuba sonke sizalelwe esonweni ngenxa yokungathobeli kuka-Adam. Watsho wazi nokuba lonke uluntu lwahlukanisiwe noThixo. (Kol. 1:21) Emva koko waqonda ukuba uBawo wethu wasezulwini onothando unomdla kuthi. Sathi sakuva ngelungiselelo alenze ngedini lentlawulelo likaYesu saba nokholo kulo, satsho sazakhela ubuhlobo noThixo.
6 Xa sikhangela emva, simele sizibuze oku: ‘Ngaba buya buqina ubuhlobo bam noThixo? Njengokuba kusisa, ngaba ndiyamthemba yaye ndiya ndimthanda ngakumbi lo Mhlobo wam, uYehova?’ Omnye umntu owaba ngumhlobo osenyongweni kaYehova mandulo nguGidiyon. Makhe siqwalasele umzekelo wakhe omhle size sicamngce ngawo.
UYEHOVA ULUXOLO
7-9. (a) Sisiphi isiganeko esimangalisayo esenzekayo kuGidiyon, ibe saba nawuphi umphumo kuye? (Jonga umfanekiso osekuqaleni.) (b) Yintoni enokusinceda sibe nobuhlobo noYehova?
7 UMgwebi uGidiyon wakhonza uYehova ngexesha elinzima kwimbali yamaSirayeli, emva nje kokuba olo hlanga lungene kwiLizwe Lesithembiso. Incwadi yaBagwebi isahluko 6 ichaza ukuba kwafika ingelosi kaYehova kuGidiyon eOfra. Ngelo xesha, amaSirayeli ayengcangcazela esoyika abamelwane bawo amaMidiyan. Ngenxa yoko, uGidiyon wayebhula ingqolowa, kungekhona ekuhleni kodwa kwisixovulelo sewayini ukuze akwazi ukuyifihla ngokukhawuleza. Emangaliswe koko kufika kwengelosi yaza yabhekisela kuye ngokuthi, “kroti elinamandla,” uGidiyon wayezibuza enoba uYehova, owahlangula amaSirayeli eYiputa wayeza kukwazi na ukuwanceda kwesi sihlandlo. Ithethela uMdali, le ngelosi yamqinisekisa uGidiyon ukuba uYehova wayeza kumxhasa.
8 UGidiyon wayezibuza indlela awayeza ‘kumsindisa ngayo uSirayeli esandleni samaMidiyan.’ Wafumana le mpendulo engqalileyo: “Ngenxa yokuba ndiya kuba nawe, kwaye ngokuqinisekileyo uya kumxabela uMidiyan ngokungathi ngumntu omnye.” (ABagwe. 6:11-16) Esazibuza indlela ekwakuza kwenzeka ngayo oku, uGidiyon wacela umqondiso. Phawula ukuba kule ncoko uGidiyon akayithandabuzi into yokuba uYehova unguMntu wokwenene.
9 Isiganeko esalandelayo salomeleza ngakumbi ukholo lukaGidiyon saza samsondeza ngakumbi kuThixo. UGidiyon walungiselela isidlo waza wasinika ingelosi. Wathi umlilo usakukutshisa ukugqibe ngendlela engummangaliso oko kutya, emva kokuchukunyiswa yintonga yengelosi, uGidiyon waqonda ukuba loo ngelosi ithunywe nguYehova ngokwenene. Othukile, uGidiyon wathi: “Awu, Nkosi enguMongami Yehova, ngenxa yokuba ndiyibonile ingelosi kaYehova ubuso ngobuso!” (ABagwe. 6:17-22) Ngaba eso siganeko salonakalisa ulwalamano lukaGidiyon noThixo? Nakanye! Lwasuka lwanochatha! UGidiyon watsho wamazi ngakumbi uYehova kangangokuba waba seluxolweni noThixo. Oku sikubona kwigama uGidiyon awathiya ngalo isibingelelo awayesenze kuloo ndawo wathi, “yiYehova-shalom.” Elo gama lithetha ukuthi, “UYehova Uluxolo.” (Funda ABagwebi 6:23, 24.) Xa sicamngca ngezinto uYehova asenzela zona mihla le, sitsho siqonde ukuba unguMhlobo wethu wokwenene. Ukuthandaza rhoqo kusenza sibe seluxolweni ngakumbi buze nobuhlobo bethu noThixo bomelele.
NGUBANI OZA KUBA ‘LUNDWENDWE ENTENTENI KAYEHOVA’?
10. Ngokutsho kweNdumiso 15:3, 5, yintoni ayifunayo kuthi uYehova ukuze sibe ngabahlobo bakhe?
10 Kukho izinto esimele sizenze ukuze uYehova abe nguMhlobo wethu. Njengokuba kuboniswa kwiNdumiso 15, uDavide wazichaza izinto ezifunekayo kuthi ukuze sibe ‘lundwendwe ententeni kaYehova,’ into ethetha ukuba ngumhlobo wakhe. (INdu. 15:1) Makhe siqwalasele izinto ezimbini kwezi zifunekayo—ukuphepha ukunyelisa nokunyaniseka kuyo yonke into esiyenzayo. Ethetha ngezi zinto, uDavide wathi ngomntu olundwendwe ententeni kaYehova: “Akanyelisanga ngolwimi lwakhe. . . . Akathabathanga ukunyotywa nxamnye nalowo umsulwa.”—INdu. 15:3, 5.
11. Kutheni simele sikuphephe ukunyelisa abanye?
11 Kwenye indumiso uDavide walumkisa wathi: “Lulondoloze ulwimi lwakho kokubi.” (INdu. 34:13) Ukungasithobeli esi silumkiso siphefumlelweyo kuya kulonakalisa ulwalamano lwethu noBawo wasezulwini. Enyanisweni, ukunyelisa yenye yezinto oludume ngazo utshaba olukhulu lukaYehova, uSathana. Igama elithi “uMtyholi” livela kwigama lesiGrike elithetha “umnyelisi.” Ukuwabala amazwi ethu xa sithetha nabanye okanye sithetha ngabo kusigcina singabahlobo noYehova. Le yinyaniso, ngakumbi xa sicinga ngendlela esiwajonga ngayo amadoda amiselweyo ebandleni.—Funda amaHebhere 13:17; Yude 8.
12, 13. (a) Kutheni simele sinyaniseke kwizinto zonke? (b) Ukunyaniseka kwethu kunokubachaphazela njani abanye?
12 Abakhonzi bakaYehova baziwa ngokunyaniseka. Umpostile uPawulos wathi: “Qhubekani nisithandazela, kuba siyathemba ukuba sinesazela esinyanisekileyo, njengoko sinqwenela ukuziphatha ngokunyaniseka kwizinto zonke.” (Heb. 13:18) Ekubeni sizimisele “ukuziphatha ngokunyaniseka kwizinto zonke,” siyakuphepha ukuxhaphaza abazalwana bethu. Ngokomzekelo, ukuba sibaqeshile, siyaqinisekisa ukuba sibaphatha kakuhle yaye sibambelela kwisivumelwano sethu nabo xa sibahlawula. Ekubeni singamaKristu, siyanyaniseka kubaqeshi bethu nakwabanye. Ukuba siqeshwe ngumzalwana wethu, siyaqinisekisa ukuba asimxhaphazi sifune ukuphathwa ngendlela ekhethekileyo.
13 Kukangaphi sisiva amazwi ombulelo abantu behlabathi abasebenzisana namaNgqina kaYehova! Ngokomzekelo, umphathi wenye inkampani enkulu waphawula ukuba amaNgqina kaYehova ayaligcina ilizwi lawo. Wathi: “Nisoloko nibambelela kwilizwi lenu.” (INdu. 15:4) Ukuziphatha ngale ndlela kusinceda sihlale singabahlobo noYehova. Ukongezelela koko, kwenza abantu bamdumise uBawo wethu wasezulwini onothando.
NCEDA ABANYE BABE NGABAHLOBO BAKAYEHOVA
14, 15. Xa sishumayela, sinokubanceda njani abanye babe ngabahlobo bakaYehova?
14 Nakuba bekholelwa ukuba ukho uThixo, abantu abaninzi esidibana nabo entsimini abamgqali njengoMhlobo wabo osenyongweni. Singabanceda njani? Cinga ngemiyalelo uYesu awayinika abafundi bakhe abayi-70 xa wabathuma ngababini ukuba baye kushumayela: “Naphi na apho ningena khona endlwini yithini kuqala, ‘Ngamana le ndlu ingaba noxolo.’ Yaye ukuba umhlobo woxolo ulapho, uxolo lwenu luya kuhlala phezu kwakhe. Kodwa ukuba akakho, luya kubuyela kuni.” (Luka 10:5, 6) Ukuba nobubele kwethu kunokutsalela abanye kwinyaniso. Oku kunokubathez’ amandla baze abo basichasayo basamkele ngeny’ imini.
15 Xa sidibana nabantu abathe zwabha kunqulo lobuxoki okanye kumasiko angqubana noko kuthethwa yiBhayibhile, sithetha nabo ngobubele. Kwiintlanganiso zethu, sibamkela ngobubele abo bakhathazwa zizinto eziqhubeka kweli hlabathi batsho babe nomdla wokufunda ngakumbi ngoThixo wethu. Imizekelo emininzi yabantu abanjalo ifumaneka kumanqaku anomxholo othi: “IBhayibhile Iyabutshintsha Ubomi Babantu.”
UKUSEBENZA NOYENA MHLOBO WETHU
16. Kutshiwo njani ukuba singabahlobo bakaYehova siphinde sibe ‘ngabasebenzi abangamadlelane’ akhe?
16 Xa abantu besebenza kunye budla ngokukhula ubuhlobo babo. Bonke abo bazahlulele kuYehova banelungelo lokuba ngabahlobo bakhe baphinde babe ‘ngabasebenzi abangamadlelane’ akhe. (Funda eyoku-1 kwabaseKorinte 3:9.) Enyanisweni, njengokuba sixakeke ngumsebenzi wokushumayela nokwenza abafundi, siya siziqonda ngakumbi iimpawu ezimangalisayo zikaBawo wethu wasezulwini. Sibona indlela osinceda ngayo umoya wakhe oyingcwele ukuze sifeze olu thumo lokushumayela iindaba ezilungileyo.
17. Indlela asondla ngayo ngeLizwi lakhe kwiindibano ezincinane nezinkulu ibonisa njani ukuba uYehova unguMhlobo wethu?
17 Okukhona sizibhokoxa kumsebenzi wokwenza abafundi, kokukhona siziva sisondele kuYehova. Ngokomzekelo, siyayibona indlela uYehova aphanzisa ngayo iinzame zeentshaba ezilwa nalo msebenzi. Khawukhangele nje kwizinto eziye zenzeka kwiminyaka yakutshanje. Ngaba asikayiboni kakuhle indlela asikhokela ngayo uThixo? Siyamangaliswa xa sicinga ngendlela aqhubeka esondla ngayo ngeLizwi lakhe. Iindibano ezinkulu nezincinane zibonisa phandle ukuba uBawo wethu onothando uyaziqonda iingxaki neentswelo zethu. Kwileta eyayibhalayo ibulela indibano yesithili, enye intsapho yathi: “Ucwangciso lwayo luye lwazifikelela iintliziyo zethu. Siye sayibona indlela uYehova athanda ngayo ngamnye kuthi kwanokuba ufuna siphumelele.” Emva kokuya kwindibano yesithili ekhethekileyo eIreland, esinye isibini saseJamani sabulela ngendlela esamkelwa ngokufudumele ngayo, saza songeza sathi: “Noko ke, oyena mntu simbulela gqitha nguYehova noKumkani ammiseleyo, uYesu Kristu. Baye basimema ukuze sibe yinxalenye yesi sizwe simanyene ngokwenene. Umanyano asiyonto nje sithetha ngayo ngomlomo, kodwa yinto esiyiphilayo. Amava esiwafumene kule ndibano ikhethekileyo yaseDublin aya kuhlala esikhumbuza ngelungelo elikhethekileyo esinalo lokukhonza kunye nani uThixo wethu omkhulu.”
ABAHLOBO BAYANCOKOLA
18. Nguwuphi umbuzo esimele sizibuze wona ngendlela esincokola ngayo noYehova?
18 Ubuhlobo buyaqina xa abantu bencokola. Namhlanje abantu abapheli kwi-Intanethi bencokola nabanye. Kodwa thina sincokola kangakanani noMhlobo wethu osenyongweni, uYehova? Yinyaniso ukuba, ‘unguMphulaphuli wemithandazo.’ (INdu. 65:2) Kodwa ngaba sihlala sithandaza kuye?
19. Luluphi uncedo esilufumanayo xa kunzima ukuzityand’ igila kuBawo wethu wasezulwini?
19 Kwabanye abakhonzi bakaThixo kuba nzima ukuvula iintliziyo zabo ukuze bakhuphe imbilini yabo. Ukanti, yiloo nto kanye uYehova ayifunayo kuthi xa sithandaza. (INdu. 119:145; IZili. 3:41) Kwanokuba sekunzima ukuzityand’ igila, sinaye umncedi. UPawulos wathi kumaKristu aseRoma: “Ingxaki esifanele siyithandazele njengoko kuyimfuneko asiyazi, kodwa umoya ngokwawo uyasibongozela ngokugcuma okungathethekiyo. Ukanti yena lowo uphengulula iintliziyo uyakwazi oko kuthethwa ngumoya, ngenxa yokuba ubongozela abo bangcwele kuThixo.” (Roma 8:26, 27) Ukucamngca kwethu ngamazwi akwiincwadi zeBhayibhile ezifana nekaYobhi, iiNdumiso neMizekeliso kuya kusinceda sikhuphe imbilini neemvakalelo zethu kuYehova.
20, 21. Asithuthuzela njani amazwi kaPawulos akweyabaseFilipi 4:6, 7?
20 Xa kukho iimeko ezisicinezelayo, simele sithobele icebiso eliphefumlelweyo elanikwa amaKristu aseFilipi nguPawulos esithi: “Musani ukuxhalela nantoni na, kodwa ezintweni zonke zaziseni izibongozo zenu kuThixo ngomthandazo nesikhungo nombulelo.” Ukuzityand’ igila ngolo hlobo xa sincokola nalo Mhlobo wethu usenyongweni kuya kusithuthuzela kuze kusomeleze, kuba uPawulos wongeza wathi: “Uxolo lukaThixo olungaphaya kokuqonda luya kuzilinda iintliziyo zenu namandla enu engqondo ngoKristu Yesu.” (Fil. 4:6, 7) Ngamana singasoloko siluxabisa “uxolo lukaThixo” ozilinda ngokwenene iintliziyo neengqondo zethu.
21 Umthandazo usinceda sibe ngabahlobo noYehova. Ngoko ke, simele ‘sithandaze ngokungapheziyo.’ (1 Tes. 5:17) Akwaba izinto esizifunde apha zingasinceda siluxabise ngakumbi ulwalamano esinalo noThixo size sizimisele ukuphila ngemilinganiselo yakhe yobulungisa. Masiziphe ixesha lokucamngca ngeentsikelelo esizifumana ngenxa yokuba uYehova enguBawo wethu, uThixo wethu noMhlobo wethu wokwenene.


text:
IMBONISELO (YOKUFUNDISA) JANUWARI 2014
Le Mboniselo iyasiqinisekisa ukuba uYehova ebesoloko enguKumkani. Isinceda sibuxabise ngakumbi uBukumkani bukaMesiya nayo yonke into obuyiphumezileyo.
Bazinikela Ngokuvumayo—ENtshona Afrika
Yintoni eqhuba abanye ukuba bafuduke eYurophu baye eNtshona Afrika, ibe kube naliphi igalelo oko kubo?
Nqula uYehova, UKumkani Kanaphakade
Ukufunda ngendlela uYehova aye wabonakalisa ngayo ukuba unguBawo naye walawula ngayo kuya kukwenza usondele kuye.
Iminyaka Eyi-100 Yolawulo LoBukumkani—Ikuchaphazela Njani?
Sinokungenelwa njani kulawulo loBukumkani? Yiva indlela uKumkani onguMesiya asulungekisa, afundisa nalungelelanisa ngayo abalawulwa bakhe.
Ukwenza Ukhetho Lobulumko Ngoxa Uselula
Ulutsha oluninzi olungamaKristu luvuyiswa kukunceda abanye. Unokwenza njani ukuze ube nenxalenye engakumbi enkonzweni kaYehova?
Ukukhonza UYehova Ngaphambi Kokuba Imihla Yentlekele Ifike
Ngawaphi amathuba okwandisa inkonzo avulekele amaKristu asele emadala?
“Mabufike Ubukumkani Bakho”—Kodwa Nini?
Yintoni esenza siqiniseke ukuba kungekudala uKumkani othanjisiweyo kaThixo uza kuqinisekisa ukuba ukuthanda kukaThixo kuyenziwa emhlabeni?
Ukhetho Endalwenza Ndisemncinane
Umfana oselula waseColumbus, eOhio, eUnited States wagqiba kwelokuba afunde isiKhambodiya. Ngoba? Olu khetho lwamnceda njani kwikamva?


text:
Chapter 1
1 UYakobi, umkhonzi kaThixo neNkosi uYesu Kristu, ubhalela izizwe ezilishumi elinazibini eziziintsali, ebulisa.
2 Kubaleleni ekuthini kuluvuyo olukhulu, bazalwana bam, xa nithe nagaxeleka ezilingweni ngezilingo,
3 nisazi nje ukuba ucikido lokholo lwenu lusebenza umonde.
4 Umonde ke mawube nomsebenzi ozalisekileyo, ukuze nibe ngabazalisekileyo, abagqibeleleyo, ningaswele nto.
5 Ukuba ke ubani kuni uswele ubulumko, makacele kuThixo, onika bonke engenakumbi, engangcikivi; wobunikwa.
6 Ke makacele ekholwa, engathandabuzi; kuba lowo uthandabuzayo ufana nokulatyuza kolwandle, luqhutywa ngumoya, luntsileka.
7 Kuba loo mntu makangabi uya kwamkela nto kuyo iNkosi.
8 Indoda emphefumlo umbaxa iyahlozinga kuzo zonke iindlela zayo.
9 Ke umzalwana othobekileyo makaqhayise ngako ukuphakama kwakhe;
10 osisityebi ke makaqhayise ngako ukuthobeka kwakhe; ngokuba uya kudlula njengentyantyambo yengca.
11 Kuba lithi lakuphuma ilanga, kunye nolophu, liyitshise ingca, ize ke intyantyambo yayo ivuthuluke, buthi nobuhle bembonakalo yayo butshabalale; siya kwenjenjalo nesityebi ukungcumbeka eluhambeni lwaso.
12 Inoyolo indoda ekunyamezelayo ukulingwa; ngokuba yothi, yakuba icikidekile, isamkele isithsaba sobomi, ebabeke ngedinga iNkosi abo bayithandayo.
13 Makungabikho namnye utshoyo akuhendwa ukuthi, Ndihendwa kwaThixo; kuba uThixo akanakuhendeka kokubi, akahendi namnye ke yena.
14 Elowo ke uhendwa akutsalwa, abanjiswe, yeyakhe inkanuko.
15 Ithi inkanuko, yakuba ithabathile, izale isono; sithi ke isono, sakuba sikhulelwe, sizale ukufa.
16 Musani ukulahlekiswa, bazalwana bam baziintanda.
17 Sonke isipho esilungileyo, naso sonke isipho esigqibeleleyo, sesaphezulu; sihla sivela kuye uYise wezikhanyiso, ongenabuyambo nasithunzi sakujika.
18 Uthandile, wasizala ngelizwi lenyaniso, ukuze sibe yintlahlela yazo izidalwa zakhe.
19 Ngoko ke, bazalwana bam baziintanda, makathi umntu wonke enze msinya ukuva, enze kade ukuthetha, enze kade ukuqumba;
20 kuba ingqumbo yendoda ayisebenzi bulungisa bukaThixo.
21 Kungoko endithi, yithini, nibubekile nxamnye bonke ubunyhukunyhuku nokuphuphuma ulunya, namkele ninobulali ilizwi elimiselweyo kuni, elinako ukuyisindisa imiphefumlo yenu.
22 Yibani ke ngabenzi belizwi, ningabi ngabaphulaphuli kodwa, nizidephisela.
23 Ngokuba umntu, ukuba ungumphulaphuli nje welizwi, engemenzi walo, lowo ufana nendoda eqiqa ubuso bayo bobuntu esipilini;
24 kuba iyaziqiqa, imke, ilibale kwaoko ukuba ibinjani na.
25 Ke yena oqondela emthethweni ogqibeleleyo wayo inkululeko, ahlale ehleli kuwo, lowo, ethe nje akaba ngumphulaphuli olibalayo, esuke waba ngumenzi womsebenzi: yena uya kuba noyolo ekwenzeni kwakhe.
26 Ukuba ubani kuni uba ungonqulayo, abe engalubambi ngomkhala ulwimi lwakhe, elukuhla intliziyo yakhe, unqulo lwalowo alunto yanto.
27 Unqulo lona oluhlambulukileyo, olu ngadyobhekileyo phambi koThixo uBawo, lulo olu: kukuvelela iinkedama nabahlolokazi embandezelweni, yabo: kukuzigcina engenabala kulo ihlabathi.